Galiza - Wikipedia\n(Adkaset eus Galizat)\nComunidade Autónoma de Galiza\nKan broadel Queixumes dos Pinos\nYezhoù ofisiel Galizeg\nKêr-benn Santiago de Compostela\nPrezidant Alberto Núñez Feijóo\nGorread 29 574 km²\n• Stankter 2 748 695 (2014)\nGaliza pe Galisia (a-wezhioù Kalaika pe Kalaikia) zo ur vro en hanternoz da Bortugal, e gwalarn Spagn. Bez' eo unan eus ar broadoù hep stad en Europa.\nGaliza zo ur gumuniezh emren gant ur statud a gumuniezh istorel, lec’hiet e gwalarn-pellañ Spagn. Asturiez, Castilla y León, Portugal, ar Meurvor Atlantel ha mor Kantabria zo tro dezhi. 29 574 km2 eo he gorread ha 2 748 695 den a oa o chom enni e 2014.\nGaliza zo peder froviñs (provincia e galizeg) enni: A Coruña, Lugo, Ourense ha Pontevedra. Santiago de Compostela eo kêr-benn ar gumuniezh emren.\n2 Yezhoù ofisiel Galiza\n3.1 Kêrioù Galiza\n4.1 Rouantelezh Galiza\n5 Ar galizeg, ur yezh hag ur sevenadur\n6 Galiziz vrudet\n6.1 Skrivagnerien hag arzourien\n6.4 Bugale Galiza\n8 Lenn ivez\n8.1 Pennadoù all\n8.2 Liammoù diavaez\nEus an Henamzer hon eus dalc'het menegoù gresim eus "Kallaikia" (καλλαικια) hag eus e annezidi "kallaikoi" (καλλαικoι), alese an anv brezhonek lennegel, "Kalaikia". Aet e oa an anv da "Gallaecia" er mare roman. Er Grennamzer e teuas da vezañ ur rouantelezh dizalc'h dindan an anv "Reyno de Galicia", aet da lodenn eus Rouantelezh León war-lerc'h, daoust ma talc'has da vezañ anvet rouantelezh (Reyno de Galicia) betek an XIXvet kantved, pa voe krouet, dindan an hollveliegezh, ar rannvroioù kalaikat a-vremañ (1833) hag e voe bodet dindan kurunenn Spagn Rouantelezhioù broioù Spagn ("las Españas"). Etre an Henamzer hag ar Grennamzer, e voe anvet Suevia ivez, abalamour d'an alouberien c'herman anvet Sueved pe Suaved.\nE brezhoneg eo bet implijet an anv Kalaikia evit envel ar vro a vremañ adal Frañsez Vallée da nebeutañ. Kavet e vez e geriadurioù Frañsez Vallée eta, pe Roparz Hemon, ha Youenn Drezen a ra gant ar ger "Kalaikiad" deveret eus ar stumm-mañ e Sizhun ar breur Arturo. Yann Jaouen a ra gant ar ger-se ivez en e droidigezhioù diwar Manuel María, sevenet e 1973 dindan renerezh Per Denez.\nAr skrivagner Koulizh Kedez a ra gant ur stumm eeunaet diwar an hevelep gwrizienn : Kalaika.\nDindan bluenn Per Denez e kaver Galaïka ha, nevesoc'h 'zo, Galisia.\nGalisia zo bet kavet e-pad pell er skridoù hag e geriadur Roparz Hemon embannet gant Al Liamm koulz hag e geriadur Frañsez Favereau.\nAr gallekadur ar Galis pe bro Galis a vez kavet ivez e geriadur F. Favereau e kichen ar stumm Galisia.\nGaliza, ar stumm nevesañ e brezhoneg, testeniekaet adalek 1996 er c'helaouennoù Hor Yezh hag Al Liamm, a gaver e geriadur hollvrezhonek An Here. Amprestet digant ur stumm galizek deuet en-dro e lizhiri ar yezh-se en XXvet kantved diwar ar portugaleg ha galizeg-ha-louzitaneg ar Grennamzer, ha bet degemeret e reoliekadur ar galizeg (diouzh al lezenn) e 2003 evel adstumm; lakaet e vez gant lod da vezañ ar stumm galizek "gwir" enep ar stumm Galicia a vefe da lakaat da gastilhanegadur, daoust ma'z eo testeniekaet mat er yezh abaoe ar Grennamzer. Gant ar stumm-se eo bet troet ar ger Galicia implijet gant Claudio Rodríguez Fer, e troidigezh e levr Muioc'h kalz eget mil bloaz, .\nYezhoù ofisiel Galiza[kemmañ | kemmañ ar vammenn]\nGaliza zo 29 574 km2 he gorread (hogozik evel Belgia) hag hec’h aodoù zo 1 300 km a hed. Da vare ar Romaned e oa barregezhioù pouezus enni : aour, arc’hant ha staen. Galiza zo bevennet en norzh hag er c’hornôg gant ar Mor atlantel, er reter gant dibenn an aridennad menezioù zo war aodoù Kantabria, (Os Ancares) hag er mervent gant dibenn ar stêr Miño, a ya an tamm dibenn anezhi d’ober ar vevenn etre an div vro. Ur vro c’hlas eo-hi, gant un hinad meurvorel.\nAr vro zo 4 froviñs enni, 53 c’hanton (comarcas), 316 kumun (concellos), 3847 parrez ha 31 855 kêriadenn (aldeas) ( 63 613 kêriadenn en holl zo Spagn). Ar barrez eo ar rann velestradurel bouezusañ evit ar C’halisianed. Pa vez goulennet digant ur Galisian eus pelec'h e teu e repont deoc'h gant anv e barrez peurliesañ.\nAr parrezioù-se zo bet krouet gant ar Sueved, ur bobl c’herman a ziazezas unan eus rouantelezh kristen kentañ Europa war-dro 410. An diell « Parochiale Suevorum », zo deiziataet eus 569, a ro dimp da c'houzout e oa ar barrez un aozadur melestradurel d'ar mare-se dija.\nKêrioù Galiza[kemmañ | kemmañ ar vammenn]\nE Galiza n’eus meurgêr ebet e penn an tiriad evel e rannvroioù all eus Spagn. Meur a gêr etre, evit gwir, zo er vro :\nVigo (300 000 annezad)\nA Coruña (250 000 annezad)\nOurense (110 000 annezad)\nSantiago de Compostela (90 000 annezad)\nLugo (90 000 annezad)\nFerrol (80 000 annezad)\nPontevedra (80 000 annezad)\nVilagarcía de Arousa (35 000 annezad)\nNarón (35 000 annezad)\nRedondela (30 000 annezad)\nMonforte de Lemos (20 000 annezad)\nLalín (20 000 annezad)\nViveiro (16 000 annezad)\nA Rúa de Valdeorras (5000 annezad)\nGwelet Istor Galiza\nar pevar roud-avel\nGallaeci e oa anv ar pobloù a oa o vevañ er vro-se, hervez ar skrivagnerien gozh. Galiza zo bet savet hec’h anv diwar anv ar poploù-se. Deuet e oa Gallaecia da vezañ ur proviñs roman a oa emren a-walc'h gant he c’hêrioù-penn dezhi hec’h-uan (Braga, Lugo hag Astorga).\nE-kerzh dekvloavezhioù diwezhañ an Impalaeriezh roman, e deroù aloubidigezhioù kentañ ar C'hermaned, e oa en em gavet Sueved, ur bobl a veve etre Roen ha Danav, el ledenez iberek e 409, asambles gant meuriadoù german all. Padout a reas rouantelezh ar Sueved hogozik daou gantved (409-585) a-raok dont da vezañ ul lodenn eus rouantelezh ar Wizigoted.\nRouantelezh Galiza[kemmañ | kemmañ ar vammenn]\nAloubet e oa bet Gallaecia gant ar Romaned (137-22 a-raok J.-K.) dre ma oa puilh ar c'hailh enni. An hentoù roman, ar pontoù (Bibei, Ourense), ar mogeradurioù (Lugo) hag ar stalioù labour-douar bet savet tro-dro d’ar c’henkizoù roman a lakaas tamm-ha-tamm dremm ar vro da cheñch. Dont a reas Gallaecia da vezañ ur proviñs roman dizalc’h gant he c’hêrioù-penn dezhi hec’h-unan : Braga, Lugo hag Astorga. Ar galizeg a chom hiziv an deiz ar roud heverkañ chomet war-lerc’h ar Romaned.\nRelijiusted ar bobl a voe lakaet tamm-ha-tamm da cheñch gant ar relijion gristen, ha pa chomfe roud anezhi e mitoù, e lidoù hag e arouezioù fonnus-tre. Er IVe kantved e voe savet an eskoptioù kentañ ha kredenn Priscillian a rae berzh-kaer war ar maez. Tamallet e voe Priscillian da vezañ achantour ha da aozañ dirolladegoù revel hag e-se e voe lakaet d’ar marv. Lakaet e voe da verzher e Gallaecia, ken e nac’has eskibien Galiza lakaat diskibled Priscillian heñvel ouzh merzherien, e-kerzh sened Toledo e 396.\nTiernezh swebat (Vvet-VIvet kantved)\n██ Bevennoù ar proviñs roman\n██ Rannvro bet kemmet an aotrouniezh enni\n██ Bevennoù ar rouantelezh suevat\nE 425-426 o doa kaset ar Vandaled, ur bobl c’herman all, ar Sueved war-dreñv hag en em staliañ a rejont ivez e Galiza. Goude bezañ brezelekaet da gentañ e oa en em unanet Galiziz, Sueved ha Vandaled, ha diazezet o doa ur rouantelezh hag a badas war-dro ur c’hantved hanter. Da c’houde, e 585, e stagas roue ar Vizigoted, Leovigild rouantelezh suevat Galiza ouzh e rouantelezh. Dont a reas ar rouantelezh suevat neuze da vezañ ur rann velestradurel eus rouantelezh ar Vizigoted. E-kerzh ar c’hantvedoù war-lerc'h en em unanas ar pobloù disheñvel a oa o vevañ e Galiza, da lavaret eo ar C'haliziz-Romaned, ar Sueved, ar Vandaled hag ar Vizigoted, ken war an dachenn gevredigezhel ken war an dachenn yezhel ha kreñvaet e voe ganto o rouantelezh goude. Un oadvezh aour e voe ar mare-se evit Galiza, en em lede a-hed aod kornôg al ledenez pe dost (norzh Portugal hiziv an deiz). E 711 e lakaas an Arabed termen da aotrouniezh ar Vizigoted war al ledenez iberek. Ne voe ket bras avat levezon an Arabed war Galiza.\nWar dachenn ar yezh o doa kreñvaet Galiziz o yezh, ar galizeg, a voe kaset war-raok n’eo ket hepken e norzh Galiza (Kumuniezh emren Galiza hiziv), met ivez e su Galiza a-bezh (norzh Portugal hiziv an deiz). A-hed ar Grennamzer e veze graet gant an hevelep yezh e norzh Galiza hag e Su Galiza. Ar Río Miño, a zisparti norzh Galiza ha su Galiza (norzh Portugal hiziv), a oa e-kreiz an dachenn ma veze graet gant ar yezh voutin, da lavaret ar galizeg-portugaleg.\nAr galizeg, ur yezh hag ur sevenadur[kemmañ | kemmañ ar vammenn]\nAr galizeg hag ar portugaleg zo anezho div yezh roman deveret eus ar “galaico-portugués” (galizeg-portugaleg), a oa deveret, eñ ivez, eus al latin a veze komzet du-hont er Grennamzer. Krouet e oa bet ul lennegezh puilh war-lerc’h er yezh-se er Grennamzer ha deveret e oa bet an div yezh a vez graet ganto bremañ anezhi : ar galizeg hag ar portugaleg. Peuzheñvel eo an div yezh-se.\nHervez ul luskad yezhoniourien ez eo ar galizeg hag ar portugaleg daou zoare eus an hevelep yezh a reer gallego-luso-brasileiro diouti. Diforc'hioù zo etre ar galizeg ofisiel hag ar portugaleg ofisiel dre ma'z eo bet kastilhanekaet ar galizeg. (an doare nemetañ eus ar galaico-portugués a vez reizhskrivet hogozik evel ar c'hastilhaneg). E gwirionez, hervez kalz a yezhoniourien, ez eus kement a zifoc’hioù etre ar galizeg hag ar portugaleg komzet war-bouez nebeut hag etre an div rannvyezh nederlandeg komzet : an nederlaneg (a vez komzet en Izelvroioù) hag ar flandrezeg (a vez komzet e Belgia). Peurheñvel e vez skrivet an div yezh-se avat. Galiziz ha Portugaled a c’hall intent komzoù an eil re hag ar re all eta.\nNevez zo ez eo bet kavet ar skrid galizek koshañ anavezet. Skrivet e oa bet er bloavezh 1228 hag anvet eo « Foro do bo burgo do Castro Caldelas ». Roet e oa bet gant Alfonso IX, roue León, e miz Here eus ar bloavezh-se, da kêr Ourense (proviñs Allariz).\nGoude ma oa aet ar sevenadur war e ziskar e-pad ar marevezh modern e oa deuet en-dro ar galizeg hag al lennegezh galizek war wel gant adc’hanidigezh an XIXvet kantved, a reer « Rexurdimento » diouti, ha gant ar marevezh « Nos » (« Ni ») en drederenn gentañ eus an XXvet kantved. Daoust ma oa bet ehanet an argerzhadur-se, abalamour da vrezel diabarzh Spagn ha da ziktatouriezh Franco, en deus adkemeret sevenadur Galiza e greñv abaoe ar bloavezhioù naontek kant hag hanter-kant. E 1981, da lavaret eo abaoe m’eo emren Galiza, eo deuet ar galizeg da vezañ yezh ofisiel gant ar c’hastilhaneg e Galiza.\nKelennet e vez galizeg er skolioù kentañ derez hag ur gedyezh a bouez eo ar galizeg er skolioù eil derez kerkoulz hag en teir skol-veur zo e Galiza : skol-veur Santiago de Compostela (gant he c’hampus e Lugo), skol-veur A Coruña (gant he c’hampus e Ferrol ha skol-veur Vigo (gant he daou gampus, en Ourense hag e Pontevedra).\nGaliziz vrudet[kemmañ | kemmañ ar vammenn]\nSkrivagnerien hag arzourien[kemmañ | kemmañ ar vammenn]\nCastelao, Rianxo (1886-1950), skrivagner, kazetenner ha ludresadenner evit ar gelaouenn Nos.\nCamilo José Cela, skrivagner ha priz Nobel al lennegezh\nIgnacio Ramonet, Redondela, rener ar gazetenn Monde diplomatique\nRamón Chao, skrivagner, kazetenner\nMaría Casares Pérez, A Corogne, 1922 - Pariz, 1996 - arzourez\nFernando Casado Arambillet, a reer Fernando Rey anezhañ, A Coruña, 1917 - Madrid, 1994 - Aktour\nCaroline Otero, a reer La Belle Otero anezhi (Ponte Valga, 1868 - Nisa, 1965)\nCristina Pato, sonerez\nDaniel Bellón, soner\nAnxo Lorenzo, soner\nCarlos Núñez, soner\nSusana Seivane, sonerez\nJulio Iglesias, zo bet ganet e Madrid, kaner.\nJuan Pardo, zo bet ganet e Palma de Majorque, kaner.\nVicente Risco, skrivagner.\nManuel Rivas, skrivagner, bet ganet e 1957 en A Coruña.\nPolitikourien[kemmañ | kemmañ ar vammenn]\nFrancisco Franco, Ferrol (1892-1975), jeneral ha Penn-ar-Stad (Caudillo de Espana).\nPablo Iglesias Posse, Ferrol (1850-1925), diazezour PSOE – Strollad sokialour micherour Spagn hag UGT.\nConcepción Arenal, Ferrol (1820-1893), unan eus ar maouezed o doa roet lusk d'ar wregelouriezh e Spagn\nJosé Calvo Sotelo, Tui (1893-1936) a oa ur politikour spagnol roueelour a bouez a-raok\nbrezel diabarzh Spagn.\nRaúl Alfonsín, prezidant kentañ Arc’hantina [1983-1989]\nMariano Rajoy, prezidant Strollad ar Bobl abaoe 2004.\nManuel Fraga, bet ministr da vare Franco, unan eus tadoù Bonreizh Spagn 1978, prezidant Kumuniezh emren Galiza etre 1979 ha 2005.\nEmilio Pérez Touriño, sokialour, prezidant Kumuniezh emren Galiza 2005 - 2009.\nLoly Bolay, prezidantez Kuzul-meur ar Republik ha kanton Genève 2007.\nSportourien[kemmañ | kemmañ ar vammenn]\nDavid Cal, kampion roeñverezh ar bed (C1)\nIván Raña, kampion triatlon Europa hag ar Bed\nJavier Gomez Noya, Beskampion triatlon ar Bed, kampion triatlon Europa. Gounezet eo bet gantañ troiad triatlon Kib ar Bed\nÓscar Pereiro, reder war varc’h-houarn, bet gounezet gantañ Tro Frañs e 2005\nBugale Galiza[kemmañ | kemmañ ar vammenn]\n« Morse n’eo bet Penn-ar-bed dibenn ar bed evit Galiziz, ar penn a-raok anezhañ ne lavaran ket", gouez da Raúl Alfonsín, prezidant kentañ dilennet Arc’hantina ha mab d’ur Galizad.\nGaliziz a-leizh o deus kuitaet o bro evit mont da Amerika ha da Europa goude, hag un nebeud anezho zo brudet o bugale.\nManu Chao, kaner, mab d’ur Galizad (Ramón Chao) ha d’un Euskaradez, zo bet ganet e Pariz.\nJosé Doval, a reer José Garcia anezhañ, mab da C’haliziz, zo bet ganet e Pariz. Aktour eo.\nGabriel García Márquez, mab-bihan da C’haliziz\nBernardino Rivadavia, kentañ prezidant Arc’hantina 1780-1845, kabiten « Tercio de Gallegos » adalek 1807.\nPedro Benito Cambón, diazezour San Francisco\nJorge Lorenzo, reder war varc'h-tan, mab d’ur Galizad (genidik eus Porto do Son)\nFidel Castro, zo bet ganet e Kuba, mab d’ur Galizad genidik eus Lancara. Prezidant Kuba 1959-2008.\nNiki Lauda, mab-bihan d’ur Galizad (José Lauda Soto) genidik eus Loña do Monte\nRaúl Alfonsín, bet prezidant Arc’hantina, mab d’ur Galizad genidik eus Ribadumia\nNélida Piñón, mec’h da C’haliziz (Brazil)\nRubén Blades, mab da C’haliziz (Panama)\nRamón Estévez, a reer Martin Sheen anezhañ, mab da C’haliziz genidik eus Parderrubias\nAdolfo Pérez Esquivel, priz Nobel ar Peoc’h, zo bet ganet e Buenos Aires. Mab da C’haliziz genidik eus Combarro eo.\nFernando Caldeiro, a reer Frank Caldeiro anezhañ, astraer gant NASA, zo bet ganet e Buenos Aires. Ur mab-bihan da C’haliziz genidik eus Devesela\nLuís Vaz de Camões, barzh brasañ Portugal an XVIvet kantved (1524-1580). E Lisboa e vije bet ganet ar barzh-se a vez graet dave d’e oberoù e Portugal. Mab e oa da Simão Vaz de Camões, un denjentil eus ti ar roue hag a oa genidik e familh eus Galiza.\nMiguel de Cervantes Saavedra, anavezet dreist-holl evit e levr Don Kic’hote, zo Saavedra anv e vamm, a oa genidik eus Galiza.\nFernando Torres, footballer spagnol, zo Galizad e dad.\nMike Castro de Maria, mab da C’haliziz\n↑ Geriadur Hemon, 1993\n↑ p.24 emb. Al Liamm, Sant-Brieg, 1990 — embannadur kentañ e kelaouenn Al Liamm niv.14, 1949\n↑ Embannet e niverenn gentañ ar gelaouenn Skrid hag adembannet gant Hor Yezh, 1996\n↑ Troidigezh gant Herve ar Bihan, Alan Botrel, Gwendal Denez, Skrid, Mouladurioù Hor Yezh, 2000.\nLenn ivez[kemmañ | kemmañ ar vammenn]\nPennadoù all[kemmañ | kemmañ ar vammenn]\nRoll prezidanted Galiza\nLec’hienn Xunta de Galicia, gouarnamant emren\nVia Michelin : kartenn eus Galiza\nLec'hienn Xunta evit brudañ an touristerezh e Galiza, doare gallek, lec'hienn klok a-walc’h\nBanniel Galiza, istor\nAdtapet diwar « https://br.wikipedia.org/w/index.php?title=Galiza&oldid=1861170 »


Skoed ardamaez nerzhioù difenn Iwerzhon.\nAn Irish Army, berraet en Army (Iwerzhoneg: an tArm), a vez graet eus nerzh lu douar lu difenn Iwerzhon Republik Iwerzhon krouet e 1924. E miz Mae 2016, tro 7300 paotr ha plac'h a oa engouestlet en Irish Army. Rannadurioù lec'hel al lu a vez graet dre ziv vrigadenn.\nMa chom pal pennañ an aozadur da zifenn ar vro ha da zegas surentez war an tiriad, abaoe 1958 an an tArm a gemer perzh alies en oberiadurioù evit difenn ar peoc'h dre ar bed. A an tArm a gemer perzh ivez e strolladoù difenn Europa. An nijlu An tAerchór hag ar morlu tSeirbhís Chabhlaigh a ro harp d'an Irish Army e-pad an oberiadurioù-se.\nAdtapet diwar « https://br.wikipedia.org/w/index.php?title=Irish_Army&oldid=1934115 »


Bleuniou a garante - Wikimammenn\nskrivet gant Filomena Kadoret\n— « Ac’hanta, Jobig, pelec’h ec’h êz ken laouen ?… D’ar c’hoad adarre, kuita ? da glask bleuniou ha mouar du ? »\nJobig a respontas dre eur mousc’hoarz kalonek, hag, en eur c’houitellat eun ton d’ezan e-unan, e kendalc’has gant e hent.\n— « Paour kêz Jobig, eme ar pôtr yaouank a gomze outan ! Doue a ro konfort ha plijadur da bep-hini herve e damm skiant, war an douar-man. »\nJobig ar C’hoajou, — eul leshano savet d’ezan — a oa eur paour kêz diot, mevel en eur vereri eus ar Gêr-Wenn. Izel a spered aboue e vugaleach, en devoa bet ar gwall-eur da goll abred e dad hag e vamm, paourien gêz, met tud a boan ha tud a feson. Prest goude maro ar re-man, ar c’hoz lochig banal a zervije d’eze da di a goueas en e boull, hag an emzivad en em gavas war an hent bras, hep goudor, hep souten, na siouaz, spered a-walc’h da c’honit e damm bara.\nEun tiegez kristen eus ar geriaden a gemeras true outan. — « Ba ! eme Yann Vras d’e bried, eur genou ouzpen e-touez kemend-all, petra eo ze ? Ar pôtrig a zavo tamm-ha-tamm da heul hon re ; ne zantfomp ket hen digas hag eun ober mat hon devo grêt, ma vefomp digollet dioutan gant Doue. »\nHa dor an ti trugarezus a digoras frank dirak an emzivad. Gwechall e oa stank en hon Breiz ar c’halonou aour-ze. Doue d’o miret hirie c’hoaz, niverus en hon bro ! Tenna a reont d’ezi eurvad ha bennoz.\nAr pôtrig a greskas, ar c’hrennard a deuas da vean pôtr yaouank. Met e spered ne zigore tamm ebet. Diês e vije, avat, kaout gwelloc’h kalon evitan. Miret ar zaoud ha diwall bugale vihan e vadoberourien a oa bet e vicher a viskoaz, hag eur vamm dener n’he dije bet evit ar re-man muioc’h a evez na brasoc’h karante. Gant se, laouen dalc’h-mat, Jobig en devoa goneet grad-vat an holl, an ti a zeblante goullo pa ne veze ket er gêr.\nAn amezeien a lavare alïes da Yann-Vras e oa sot o viret war e choug eun den na rae d’ean, koulz laret, labour ebet. Yann ne responte ket dalc’h-mat, met e zonj en devoa.\nPenôs, kas Jobig er-maez e di ? Biken avat ! An tiegez ne vije ket ar memes hini ! Ne oa ket prest !\nHag ar bloaveziou a dremene, skanv ha laouen, evit ar paour kêz diskiant, evurusoc’h marteze en e stad evit ar speredeka eus ar bed. Evit gwir, eun den iskis e oa Jobig. Bep sul ha d’ar pemde, e veze gwelet, eur banerig vroen ouz e vrec’h, o treuzi ar geriaden hag о kemer gwennojen ar c’hoad bras a oa a goste da gêr. Ac’hane e teue d’ean e hano, hag eno gant al lapoused e veze en e blijadur.\nDoue, ma ’n devoa serret outan levriou skiantek an dud, a dispake sklêr dirakan an tenzoriou kuzet e levr kaer ar Grouadelez. Gwelet e veze o chom eurveziou penn da benn, azeet war ar man ouz troad eur ween pe harpet ouz eur garreg, da zelaou richan eun evnig, da zellet ouz eur wazig o ruilhal war ar bili aour e-mesk ar bleuniou.\nEun devez, daou alïes zoken, e chome evel-se da redek ar c’hoadou, ha ne distroe nemet leun e baner a vouar, a graon, a lus du, a roe ’hed an hent d’ar vugale. Kement-se holl en devoa goneet d’ean karante tud vat ar Gêr-Wenn. Er goueliou, er beilhadegou, er prejou, Jobig a oa klasket ha prizet evel ar re-all.\nAn dud yaouank, evit farsal, a c’houlenne outan a-wechou : « Ha te, Jobig, n’ez teus ket choazet mestrez ebet evit c’hoaz ? Poent eo d’it sonjal, pôtr ! Allo, gwelomp hag hen ez teus lagad ! »\nJobig ne responte ket, met e zonj en devoa, evel ma ’c’h êt da glevet.\nKoanta plac’h yaouank ar Gêr-Wenn e oa Janig ar Mignon. An holl bôtred yaouank a rae d’ezi sellou flour rak, ouspenn ma oa plac’h faro ha plac’h fur e oa eur benherez vat. He zud a zalc’he eur vereri d’ê o-unan ; ne chome gante bugel ebet nemet Janig, hag e veze laret en devoa ar Mignon koz eur yalc’hadig vrao a arc’hant.\nAr c’halanted a verve eta en-dro d’ar plac’h yaouank, met houman ne daleas ket d’ober he choaz. Perig ar Barz e oa hano ar c’hoantiz evurus-se, ha, red eo laret ar wirione, dellezek e oant an eil ouz egile.\nPerig a oa labourer-douar evel e dud ma veve gante. Diês e vije kavet pôtr yaouank gwelloc’h savet na reizetoc’h evitan. Eur garante vras a skoulmas hepdale kalon an dud yaouank, hag, er vro tro-dro, e ouie an holl e oant prometet. Bale a raent a-gevret foariou ha pardoniou. A-hend-all, pa veze falc’hadeg, dornadeg pe labouriou all e ti ar Mignon koz, Perig a veze klasket da gas ar penn. Kement-man a roe tu d’ar yaouankizou all da dabutal anean ha da c’houlen :\n— « Ac’hanta, Perig, pegoulz e vo an eured ? Ro eun tamm c’hoari gaer d’imp eun dro bennak. Skuiz omp o c’hortoz ! »\nPer hag e zousig ne c’houlennent ket gwell, met ar re goz ne oant ket c’hoaz tuet mat a-walc’h.\n— « Kemeret hoc’h amzer, bugale, a lare tad Janig ; an traou n’int ket c’hoaz reizet d’am sonj… Pelec’h ec’h efet an de war-lerc’h ? »\n— « O ! duman a zo plas a-walc’h, a responte Per, ha ma zud ne glaskont ket gwell evit kaout Janig en o zi. »\n— « Aman n’eo ket labour na frankiz a vank ive, eme Janig ; êsoc’h e vije d’ec’h, ma zad, pa vije Per o terc’hel penn ganec’h. »\n— « Ta, ta, ta, eme an tad ; da bep evn e neiz ; tiegez koz ha tiegez neve n’int ket grêt da vont asamblez ; daou den dimezet o deus ezomm eul loch. Breman, n’eus mereri ebet da feurmi dre aman, met, eus an eil de d’an all, e c’hell digoueout. Silaouet ali ho tad, bugale, n'ho pezo ket a geun. »\nEur beurevez, en eur digeri prenestr he c’hambrig, Janig a gavas warnezi eun torkad bleuniou koant, goloet a c’hliz ha neve-guntuilhet. Chom a reas souezet. Daoust piou en devoa digaset ar boked-ze eno ? Eur pôtr yaouank, a dra sur, rak laket e oa bet epad an noz… Perig ? — Ne grede ket, re gustum e oant an eil ouz egile ’vit laret en dije grêt c’hoariou evel-ze, pa ne oa ket he gouel… Piou a-hend-all, eta ? Ha Janig gant ar bleuniou da gambr he mamm. Houman ne oa ket sklerijennetoc’h evit he merc’h. Eur garante guzet a oa er boked-ze, met dsaoust e pe galon e oa diwanet ?… Fanch ar Merer ? — Hennez a oa pinvidik… Laouig ar Rouz ? Kaner ha danser evel ne oa ket !… Pe c’hoaz Herri ar Garreg, a zelle ouz Janig aboue pell zo en eur huanadi ?… Unan bennak a oa, a dra zur, met piou ?\nKaset e voe kelou da Berig. Heman kentan ’reas e oa en em dizamm ; n’eo ket hen a oa ar perc’hen. Klask a reas evel ar re all, mes hep muioc’h a chans. Pôtr e vleuniou karantezus a chome dianav.\nEiz de a dremenas, hag, eur beurevez, setu eur boked all War brenestr Janig, brasoc’h ha kaeroc’h c’hoaz evit ar c’hentan !\n— « Nom d’am pesked ! eme Berig, en eur gravignat koste e benn, setu aze eun hinkin avat ! A dôliou bleun ec’h a heman d’ei ! »\n— « Pelec’h kavet feson dudiusoc’h ? eme Janig en eur vousc’hoarzin. Hep mar, e garantez a zo ken gwerc’h, ken flour hag e vleuniou. »\n— « Diwall na dremenfe ken prim hag i, eme Berig… Met, kuit a farsou, me ’zo krog da vean nec’het. »\n— « Pesort kôjou, eme ar plac’h yaouank. Ken nebeut a fizians a teus en ez Janig ?… Met, memes tra, fentus eo, han ! »\n— « Fentus ken na rankan goût piou eo ! Nag e renkfen tremen pemzek de hep mont em gwele. »\nE-pad eiz de ec’h evesaas. Krog e oa da skuiza, — ne oa ket hep abeg, — pa welas, eur zulvez vintin, ’rôk an de, Jobig, ya, Jobig ar c’hoajou, ’n eur distrei eus ar c’hoad, o tostaat sioulik da brenestr ar plac’h koant hag o lakat goustadig eur boked glizennet er memes lec’h gant an daou all.\nPerig a dirollas da c’hoarzin : — « Hola ! hola ! eur gwall enebour am eus tapet aze. Ne grenen ket hep rezon ! n’eus forz, ’c’h an d’ober eur c’housk breman… A, Jobig ! Janig, avat, a zo o vont da c’hoarzin. »\nHa g, an de war-lerc’h ar beure, ar pôtr a gemere gwenojen ti e zousig. — E oa houman o lakat ar bleuniou en eur werennad dour sklêr, he mamm en he c’hichen.\n— « Eur boked adarre, emei kerkent ha ma welas he mignon. »\n— « Adarre ! eme heman. O, Janig, stad a zo ennout gant da vleuniou, met muioc’h a vo c’hoaz pa anavei o ferc’hen. »\n— « Penôs ? te ’oar piou eo ? Komz prim ’ta, Perig ! »\n— « Klask c’hoaz, eme ar paotr o vousc’hoarzin. »\n— « Kleuzet a-walc’h em eus ma fenn evel-ze. ’N hano Doue dinec’h ac’hanon. »\n— « Jobig ar c’hoajou, dimezell Janig eo ar c’hoanteg ijinus-se ! »\n— « Jobig ar c’hoajou, eme ar plac’h yaouank o tiroll da c’hoarzin. Arsa, ma Doue ’velkent, hag e kav d’ec’h eo dre garantez ? »\n— « Dre garante ?… Ya, sur end-eün ! Mar tije gwelet gant pebez evez e renke e vleuniou ha pebez sell a daolas, a-raok kuitaat, war ar prenestrig serret ! »\n— « Paour kêz Jobig ! emei. Biken n’am bije sonjet ! »\n— « Perak ’ta, Janig, eme ar vamm, ne vefe ket gouest kalon ar paour kêz-se da c’houzanv evel ar re all ? Na ret ket a wap, bugale ; pec’hed e vije. An hunvre-ze, a dra sur, a zo prederiet gant hennez aboue pell zo. Met, d’am sonj avat, digemer e vleuniou a zo rei tu d’ezan da genderc’hel. Mar gret diouzin, e vo lezet ar boked war ar prenestr. Pa gavo anean sec’het en e blas, marteze ec’h intento. »\n— « Ma, avat, eme Berig ; kement-se n’eo ket ma sonj-me. An inosant paour en deus, a dra sur, eur blijadur vras o tastum ar bleuniou-man da Janig ; chom hep o degemeret a vefe ober d’ezan re a boan galon. »\n— « Abred pe diwezat e ranko gouzout ! »\n— « Marteze ’benn neuze en devo chenjet sonj. »\nHag ar merc’hed a yeas da demzi ’n em wiska evit an oferen-bred, tra ma tistroe Perig d’ar gêr d’ober kemend-all. Ya, met ar fent a oa re vras. Da gentan mignon a gavas war e hent, ar pôtr yaouank a displegas an neventi. Ar brud a redas buhan hag, ’benn an noz, ne oa kont er gêriaden nemet eus karante Jobig.\n— « Diwall, Perig, eme unan ; eur gwall-vlei ac’h eus aze. »\n— « Kê da zerri bleuniou, eme eun all ; anez ez out paket. »\nJobig ive, e c’hellet kredi, ne oa ket espernet.\n— « Petra hon deus klevet, Jobig ? Ez out o vont da zimezi, ha d’eur goanten, me ’gomz d’it ! Ar vravan eus ar vro ! Eur mestr out da choaz ! »\njobig ne responte ket alïes, met c’hoarzin a rê kalonek, hag an holl gomzou-ze en em garane don en e benn. Koulz pe goulz eus an de, e kave tu da vont d’ar c’hoad da guntuilh eur boked d’e zousig, n’en devoa nemet an doare dudius-se da ziskulh d’ezi e garante.\nSiouaz ! hunvreou aour ar paour kêz Job a oa war var da vezan bruzunet.\nEur beurevez, Per a erruas en eur redek e ti e durzunel.\n— « Eur c’helou mat, Janig kêz ! emezan ! Intanvez an Duïg a zilez he mereri hag ar « C’hoadig » a zo da feurmi. Petra ’larez ? Daoust ha ne blijfe ket an neizig-ze d’it ? » —\nAr C’hoadig a oa eur vereri vihan war-bouez eur c’hart leo diouz ar Gêr-Wenn. Eur gwir neizig, evel ma lavare Per. An ti glas, savet en eul lïorzig kelc’hiet a spern-gwenn, hanter-guzet e-touez ar c’hoajou bodennek.\n— « Ar C’hoadig ! eme Janig o tridal ! Penôs ne blijfe ket eul lec’h ken koant d’in ? Biken n’em bije hunvreet kenkoulz-all ! » —\n« — N’hellec’h koueza gwelloc’h, bugale ger, eme an tad, en eur frota e zaouarn. Laret mat a raen d’ec’h gortoz ! Pegoulz eman difeurm ar vereri ? »\n— « ’Benn Gouel Mikêl kentan, da laret eo, ’benn eur miz hanter. »\n— « Allo, allo ! an traou en-dro neuze ! Gra feurm pa gari, ha bec’h d’an embannou ! »\nNe oa ket ezomm da laret diou wech. ’Benn ar zun war-lerc’h, an aotrou person a dezrevelle d’e barouzianiz e oa deut ar c’houlz da Zielli an intent a dlie unani daou diegez gwella ar barouz.\n— « Daou den a zoare, eme an dud etreze o tont eus an oferen ; tud yaouank fur ha tud en o êz, rak, mar ’n eus ar Mignon koz eur vinorez vat, mab ar Barz n’eo ket gant netra ive. »\n— « Eun unaniez treset mat !… Hag ar C’hoadig odeus feurmet, war a glevan. »\n— « O ya, eme eun all gwariziusoc’h, ar re binvik a gav bepred tu d’en em zibab. »\n— « Petra ’fell d’it, ma fôtr kêz ? Evel-se ’man bet kont a viskoaz hag e vo da viken. »\n— « Ha Jobig, ma Doue, eme eun all, Jobig ar c’hoajou, penôs e ray ? »\n— « Kalonad sur en devo, ar paour kêz pôtr. Met bah ! ankouaz a ray buhan. »\nHag an teodou a gerze, lod war an tu mat, lod war an tu fall. Kement-se avat, a leze dinec’h Per ha Janig ; holl d’o evurusted, hon mignoned ne oant trubuilhet tamm ebet gant lavariou an dud.\nKoulskoude, an daou diegez a demze pep tra evit an eured, a dlee dastum tremen daou c’hant a gerent hag a vignoned en-dro d’ar priejou yaouank. War gezeg e vije an traou hag holl dud ar geriaden hagan amezeien tro-dro a oa pedet, ha ne oa ken kaoz etre an dud yaouank.\n— « Kerc’het mat eo da jao, Loeiz, eme Bipi ? »\n— « Dec’h da noz em boa kresket e loden, eme heman ; ha da hini ? »\n— « Fe, krog oun gantan ive. Aze ’vo bec’h, pôtr ! Diou rubanen oc’h antren er vourc’h. »\n— « Hag eur maout en distro ! »\n— « Eur maout, saperdie ! Pelec’h e vo ar chach ? »\n— « Tro-war-dro da bark ar gestenen, ’m eus aon. »\n— « Hola vat, eur park a bemp devez arat, ha sao en eun tu… »\n— « Ya, eun tamm sao a zo er penn-man, met, a-hend-all, evel eun tôl-boull. »\n— « Bec’h a vo, sur end-eün. »\nHa pep hini a zonje : « Gwelet e vo ! Mar gallan, n'eo ket eun all a vo trec’h. »\nLatenn ar merc’hed n'oant ket stag ive, a hallet kredi.\n— « Allo, Mari ! Prest eo da zilhad neve ? »\n— « N’int ket start da bresta, Loiza ger ; n’em bo netra nemet eur c’houzougen neve hag eur botou ler. Ha te ? »\n— « Me netra a-grenn ! ’Teus ket sonj em boa bet eur gwiskamant penn-da-benn evit pardon ar Werc’hez, pa oamp hanvet hon-diou gant ar baniel bras ? »\n— « A ! eo ; sonj am eus… eun droc’hanten e oas an de-se. »\n— « Ya, merc’h paour, met dimerc’her ne vefomp netra. Klevet ’teus pe sort dilhad he deus bet Soazig an ti-all ? »\n— « ’M eus ket. »\n— « O plac’h kêz, me ’m boa o gwelet an de-all e ti ar gemenerez : merinos-doubl eus ar c’haeran, taer regennad voulouz war he broz, hag eun davanjer sei-roz gant dantelez gwenn tro-war-dro ! »\n— « Chezus ! Ken pinvik-se eo re an ti all ? »\n— « Pinvik !… Ya da, moged kuit a dan !… Met n’ouveez ket eman о klask tapout eur minor mat bennak ? »\n— « Hola vat ! C’hoari gaer a vo en eured Janig. »\n— « Ya, me ’gred ! Piou eo da zanser evit tro ar boked ? »\n— « N’ouvean ket… Yann Mari, moarvat, eme Vari en eur ruia eun tammig. »\n— « A, ya ! da hini ’vel just… Chezus ! me ’zo disonj. »\n— « Ha te ? »\n— « Ha me ’oar ? Jilez a zo adarre klask frot ouzin ; n’on ket evit en em dizober diouz hennez. Met, fe d’am daoula, dans ar boked ne rin ket gantan, sur mat. Mar gallan kravan war Laouig, an danser ! »\n— « A, eno e vo brao ar bed ganez, eme Vari, en eur vouz-c’hoarzin. »\nAn holl a ouie er geriaden e oa Loiza baour, aboue pell ’zo, о klask teurel e diner he botez ar pôtr Laouig, met heman, herve, en devoa e zonj e lec’h all.\n« Kement a reer о kana nouel, ma tigoue Nedeleg », eme eul lavar koz. An de ken gortozet a zegouezas ive.\nJanig a zavas laouen ar beure-ze. Prenestr he c’hambrig a oa troet war al lïorz ; ar plac’h yaouank he digoras, ha, harpet outi, en em lakas da hunvreal.\nAn amzer a oa klouar, ar maez a oa sioul eus sioulder divent an diskarr-amzer, ar sioulder hunvreüs-se a luskell ar galon etre al levenez hag ar velkoni, hag a ra d’ezi gouzanv ken reiz douster nerzus ar garante. An heol a zave goustadik en dremwell, e vannou aour en em zile doanius e-touez an deliou briz-velen, e taole dindane an evned o diskanou karantezusa. Pep tra a zeblante envori kaerder an devez a zave war ar gêrig, ha mousc’hoarzin d’ar plac’h yaouank, a chome sebezet dirak ar mintin lugernus-se, mintin diwean he yaouankiz, henvel a-walc’h ouz stad he c’halon…\nHag he buhez tremenet a dremenas en eun taol dirak he daoulagad. Dudi, evurusted, bleuniou, setu ar pez he doa kavet war he hent ! Doue a roas d’ezi eun tad hag eur vamm eus ar gwella, a zeskas d’ezi abred kerzet war hent ar furnez, hent an evurusted glan a gaver o poania seder ha laouen en frankiz ar maeziou. He c’halon en em stagas ouz eur stad-vuhe ken kaer. Bevan evel he zud, e-kreiz he bro, gant eur c’hristen hag eur gwir-vreizad evelti, setu hunvre he c’halon, hag, evel pa vije o tiarbenn he c’hoantegeziou, Doue a lakeas hepdale war he hent ar mignon a glaske. Deut e oa an de da zeveni an hunvre, deut e oa an de a dlee hec’h unani d’an hini a gare muioc’h egeti hec’h-unan. Eur vuhez all a yê da zigeri eviti, pounneroc’h, trubuilhusoc’h marteze ha, koulskoude… daoust ha ne vije ket brao bevan e goudor eur garante virvidik diazezet war doujans Doue ?\n— « Ma Doue, trugare, eme ar plac’h yaouank ! » Ha daerou a c’hlebias he diouchod, daerou a levenez mesket a dristidigez, rak an de-se he rente ken evurus, he diframme digant he zud vat. He galon a ’n em zerre о sonjal en glac’har mut a lenne bemde e daoulagad he mamm, о sonjal en he zad, a chome hep eur bugel da harpa e gozni.\nMouez skiltr ar biniou о sevel er pellder ha dor ar gambr о tigeri a dennas anezi eus he hunvreou.\n— « Savet out, Janig ?… Penôs, gouela a rez ! » —\nAr plac’h yaouank, hep respont, en em daolas etre diouvrec’h he mamm. Eur pennad e veskjont о daerou.\n— « Allo, sec’h an daerou-se, eme ar vamm da genta : an de-man a zo eun devez kaer evidomp, ne fell ket e denvalaat gant an disteran koumoulen a dristidigez. »\n— « Mamm,… ho kuitaat ! »\n— « Em c’hichen e chomi : bemdez en em welfomp. Hon merc’h ne vo ket kollet, hag eur mab hon eus ouspenn ! »\nHag ar vamm a vousc’hoarze evit mouga an daerou a garge he daoulagad.\n— « Sell, emei a-benn eur pennadig, pegen kaer eo an amzer ! Daoust ha gouela a c’hallez pa gan an evned ken koant ha ken lirzin ?… О la ! piou a zo du-hont war ar c’hleun en tu all d'al lïorz ? »\n— « Piou ? eme Janig, ?… Jobig avat, mamm gêz. Ya, ya, hen eo ! Daoust petra a ra aze ? »\nAn diskiant a oa dindan eur bod kelve, troet ’trezek ar prenestr. Eur bod glazur a oa en e zorn. Sonjal a reas dont betek an ti,… ha, souden, evel pa n’en dije ken gwir da dostaat, ec’h astennas e vrec’h evel da ginnig ar boked, ha, goude bezan graet eur zell diwean, e tec’has kuit en eur redek.\n— « Ar paour kêz, eme Janig ! True am eus outan. »\nTraonienn ha meneiou a dregerne laouen, ar beure-ze, gant moueziou sklintin bombard ha biniou o son toniou eured. War dreujou o zier, tud ar vourc’h a c’hortoze aboue eun eur ’zo ; ’hed an hent bras, ar c’hleuniou a oa goloet a dud, ha, dre an henchou a gase d’ar Gêr-Wenn, tud an eured, war gezeg, en gweturiou, a dostae laouen ha fichet-kaer.\nPerig a oa degoueet, eur pennad a oa, gant e vazvalan hag e bôtr-enor. E wetur, livet e fresk, a lugerne dindan an heol, hag e gazeg velen, rubaniet he fenn, a dride gant hast e toull an nor. Ar goulennou o devoa bet lec’h, flemmus eus an eil tu hag egile, met gant tu ar pôtr e teuas an trec’h.\nNao eur a zonas. Ar wreg yaouank, daerou en he daoulagad, a vriatas he zud karet ha, goude bezan taolet eur zell diwean war neizig karet he yaouankiz, a bignas e gwetur he zad. Hi eo a dlee kas ar penn, ha Perig, gant e vamm, a gloze ar vandenn.\nAr zonerien a ganas ton ar c’henavo hag ar c’hezeg d’an daoulamm ru a gemeras hent ar vourc’h.\n’Hed an hent ar zellerien a hete d’eze chans, eurvad ha plijadur, hag ar c’hezeg a gerze bepred. Setu ar vourc’h du-hont a-hed gwel ! Aman ar pôtr-enor a lez kezeg ar rubanou hag, ouz son ar biniou, an eured a erru er vourc’hig. Prestik eo diskennet an holl, ha Janig, harpet war vrec’h he zad, a gemer hent an iliz, ouz son laouen ar c’hleier.\n— « Oh, oh ! eme ar c’homerezed ; troc’h a zo gant ar Mignon koz hirie. Sellet penaos e rod ! »\n— « Ma fe, eme eur c’homper lagadet-mat, abeg en deus. Janig-se a zo eur ganfanten spontus ! »\n— « Eur paradur dellezek he deus kavet ! Perig ar Barz a zo eur pôtr evel ez eus nebeut dre aman. »\nHag ar c’hlakennou a gerze adarre.\nKoulskoude, an iliz vihan en em garge. Leun-chouk e oa gant tud an eured, ken leun ma rankas, siouaz d’ê ! ar c’homerezed chom er-maez…\nDaoulinet ouz an daol santel, dirak ar beleg hag a roas d’eze ar vadeiant. Per ha Janig a roe o gir da vean feal an eil d’egile betek ar maro.\nDaerou a deneridigez ar ruilhe war dioujod ar gerent, ha kalon ar priejou-yaouank a oa leuniet a evurusted. En-dro d’ê, kerent ha mignoned a bede Doue evite. En o c’halon gras Doue a rene : en de a-raok e oant bet o-daou o taoulina ouz an daol sakr. Jezuz a oa pedet d’an eured hag hen a vije da viken siel o c’harante !\nAn iliz koz, iliz o badeiant hag o fask kenta, he devoa gwisket evit o eured he gwiskamant ar goueliou bras. Ar c’hleier a vralle hep ehan hag ar « Veni creator », ar « Magnificat » a zave nerzus d'an nenvou, heuilhet gant son ar c’horn bras ha gant mouez ar zakrist koz, pedet ive d’an eured, hag a chache warni a-bouez frega e c’henou.\nAn oferen a echuas, hag an daou zen yaouank a deuas er-maez. Ar zonerien, deut d’o gortoz da doull ar vered, a grogas adarre da zon. Hag ar zellou a zo paret warne ! Met ive, pegen koant eo Janig, gant he c’holierig gwenn, he c’hoef brodet lakaet ken dereat war he bleo melen frizet ! pegen ouesk Perig gant e chupen danve, e dog bleo-go du-fin hag e vruched wenn digor !\n— « Pell ‘zo ne oa bet gwelet tud-eured ken dereat dre aman, eme an holl en eur vouez. Gant se fur ha nerzus. Galvet int, a dra zur, d’ober menaj vad. »\nAr bôtred yaouank, gwintet ’benn neuze war o c’hezeg, a oa dastumet war ar blasenn. Loeiz ha Pipi a bourmene o re e-touez an dud evit diskouez ar rubanou marellet staget ouz o fennou. Gante e oa deut an traou !\nHag an eured a guita ar vourc’h. Perig, e wreg yaouank en e gichen, a gas ar penn ar wech-man. Hag e seblant lorc’hus hag evurus o toucha d'e gazeg « Koantig », a ziskouez, savet he fenn, kompren eman ar renk a enor d’ezi en de-se.\nHanter-hent, an holl a ranko dale da dibri eun tamm bara gwiniz hag aman gant eur werennad jistr, digaset d’o diarbenn gant tud al labour, ha, goude, da « Bark ar Gestenenn » da welet ar c’hrog bras.\nAr c’hrog bras !… ya, evit ar bôtred, met ar merc’hed, a-boan erru er Gêr-Wenn, en em dastum war al leur-gêr, hast d’eze da welet soner ha danser o tegoueout.\n— Hola, merc’hed kez, n’oc’h ket arru eno c’hoaz ! Du-ze, e park ar chach, pôtred ar c’hezeg a zo oc’h en em dagan. Ar maout a zo torchet gant an hini a zonjet an nebeutan, gant Erwanig ar Mest… Et d’en em lipat breman gant tud evel-se !\n— « Hag hen a lare d’in ne fizie ket lezel e hini war ar rubanou. »\n— « Sell aze eun hinkin. »\nMet ar biniou a c’halv an dud evit « dans ar boked ». Per ha Janig a c’hortoz war al leur-gêr. N'eus ket amzer da chom da chikanat. Ar bôtred prim-ha-prim a chench o dilhad hag a dibab o danserezed.\nAman eman ar gwasan krog evit ar re-man. Daoust ha kerzet a ray an traou d’o sonj ? Kalz a welas o mennad o tont da wir, met lod all, siouaz ! a rankas ober sellou du. Evel-se, Louiza baour a chomas he genou ganti war c’houec’h eur, o welout Laouig, an danser, o rei, en eur vousc’hoarzin, e viz bihan da Zoazig an davanjer roz, tra ma rankas-hi, — ya brao a-walc’h, pe chom er-maez ! — kouean adarre gant he Jilez, en em gave bepred en he c’hichen, kaer he devoa trei diwarnan.\nKoulskoude, lanchen ar zonerien a gerze skanv. A-benn eur pennadig o soniou laouen a ziroufennas pep tal hag a rentas an holl ken laouen hag an heol a bare skedus war ar gwiskamanchou lugernus.\nSouden, eur voulig douar a faoutas an êr hag a deuas, ’n eur dremen ’us da benn an dud eured, d'en em vruzuna e-kreiz an dro-zans. An holl a chomas a-sav.\n— « Piou en deus graet an taol-ze ? »\n— « Sell unan o tec’hel du-ze d'ar red ! Sellet ’ta ! »\n— « Jobig ar c’hoajou ! eme an holl en eur vouez. Bleuniou a zo gantan. »\nJobig e oa, e gwirionez. Kuzet ’dreg ar c’hleun, e selle ouz an ebad. Eun tamm kounnar a verve en e galon, ken dizrouk peurvuian hag, evel ma tremene Janig hag he den ez-eün d’ezan, e krogas en eur vouden douar hag e taolas anei war-zu enne. Neuze, ’vel mezek ouz e daol, e kemeras d’arpevarlamm gwenojenn e goajou.\n— « Ne oa ket pedet marteze, eme unan ? »\n— « Eo, eo, eme Janig, met n'eo ket deut, war a welan. »\nKoulskoude, an eured a gendalc’he bepred. Epad daou devez leun, an dans, ar c’han, ar baleadennou en em eilas e-kreiz ar vrasa plijadur. Biskoaz ne voe gwelet eured ken kaer, ken reizet hag hini Janig ar Mignon. Siouaz, tremen a ra pep tra war an douar-man. Tamm-ha-tamm brud an eured a davas, ha ’benn eiz de goude Per hag e zousig a oa er C’hoadig o tigeri o ziegez.\nAn tiegez neve\nNag a c’hlac’har he devoa bet ar paour kêz Janig o kuitaat evit mad, an ti tadel, a vire e pep korn anezan kement a envoriou ker d’he c’halon !\nNe oa ket bet pell, koulskoude, evit trec’hi ar barr-anken-se, ha kennerzet gant he c’harante, en em roas kalonek d’an dleadou a c’houlen diganti he micher a benn-tiegez.\n— Bezit piz, onest ha labourus, a lavaras d'ezi ar re goz, hag en em dennfet mat, gant gras Doue. —\nAn dud yaouank a zentas ouz an aliou-ze. « Ar C’hoadig », bet dilezet e-pad pell amzer, a oa kalz a welladenn d’ober warnezan. Perig hen gwelas hag a dennas gounid a gement-se. Janig, diouz he zu, ne gaze ket al labour. Poanial a raent ’hed an devez, pep hini eus e du, ha goude, azezet war an oaled ledan, nag e kavent berr nozveziou hir ar goanv, gant mignoned vat deut da ober gante eur c’hornad butun, pe aliesoc’h o-daou o tiviz diwar-benn trubuilh ha levenez an de tremenet, labour an de war-lerc’h, spi an amzer-da-zont, troiou an amzer gwechall.\n— « Ha Jobig ? eme Ber a-wechou, ’teus ket gwelet anezan pell-zo ? »\n— « Nan, eme Janig. Pa wel ac’hanoun o tostaat, e pleg e benn hag e tro kein. »\n— « Eur wech bennak em eus gwelet anezan o tremen dirak an ti, ha, bep gwech, e tro e benn d’an tu-all. »\n— « Paour kêz paotr, eme Janig. »\n— « Ah, ma flac’h kêz, ’benn an hanv e ranki tremen hep bleuniou. Aze out tapet ! »\nHag an dud yaouank a c’hoarze.\nMet Jobig, petra oa deut da veza ?… Ar paour kêz ne oa ken ar memes hini. Hen, ken laouen, ken c’hoarzus diagent, a oa deut da veza tenval, rok ha dizeblant. Ne gomze ouz den. Ar goanv, a harze outan da vont d’ar c’hoad, hen dalc’he prizoniet er gêr alïes en e wele. Yann-Vras hag e dud a oa krog da vezan nec’het gantan.\n— « Mar ne deu ket gwasoc’h da chench, eme ar vamm ? »\n— « N’ouvean ket, eme Yann. Red eo laret e oa e zonj gant Janig, ’vel p’en dije e skiant-vat. »\nHag an neve-amzer a deuas. Ar c’hoajou en em wiskas a c’hlazur, ar spern-gwenn a vleunias, ar maez en em c’holoas a gân hag a c’houez-vat, hag ar « C’hoadig » a zeuas da vezan eur gwir neizig a zudi.\nAr priejou yaouank a gare an neizig-se ha n'hen kuitaent nemeur. D’ar Zul, d'an oferen ha d’ar gousperou ! Goude, da welet an tadou ha mammou, o gortoze gant kement a brez, ha d'ar gêr adarre ! Eno e oa o buhe hag o holl evurusted.\n— Graet e oant an eil evit egile, — a lavare an dud, hag ar re a dremene ebiou d’ar « C’hoadig » a zelle outan evel ouz eur baradoz bihan.\nNag a zouster a zo kuzet e buhe eun tiegez kristen ! Pegen foll, eta, ar re a dremen o amzer, bep sul, bep gouel, o tismantra hag o veui an evurusted-ze en hostaleriou, er gwin-ardant milliget ! D’ar sul, d’abardaez, oc’h ober eur valeaden gant bugale ha pried, er gêr d'an noz, e-tal an oaled ledan, e-kreiz eur gurunenn a garante, pebez eurvad dibriz, pebez taolenn frealzus, disprizet, siouaz, gant kement a dadou, dianav evit ken lïes a diegez, ha ken êzet da dizout, koulskoude, koulz d’ar paour evel d’ar pinvidig !\nKen diaviz all ar re a weler bemde o tec’hel diouz o bro, da glask an evurusted a vez kinniget d’eze en draouien e-lec’h m’int ganet, e-kreiz maeziou peuc’hus o Breiz-lzel !\nJanig hag he fried a anaveze ervat talvoudegez an evurusted-ze ; a greskas c’hoaz evite pa deurvezas Doue, a-benn ar gouanv war-lerc’h, degas eun êlig bihan, eur mabig ar c’hoanta, da laouenaat o ziegez.\nAdalek neuze n’o dije ket troket o stad gant hini ar prinz galloudusa.\n— « Re evurus omp, a lare Janig. N’ouveez ket, Perig ? Me am be aon a-wejou na vefemp re… »\n— « Pesort sonjou, a lavare Perig ! Doue a ro d’imp hon evurusted. Keit ha ma vefomp feal d’e lezen, e c’hallomp bezan dinec’h. »\nNerz ar bugelig a zinamded !\nEun devez hanv, ar pôtr Yannig a oa kousket en e gavel dirak an nor, e disheol ar spern-gwenn. Ar vamm a ye hag a deue dre an ti en-dro d’he labour.\nPa welas ar c’havel gant e ridochou gwenn, e chomas en e sav. Petra a dremenas en e spered ?… Digeri a reas ar gleudennig wenn a gloze ar porz ha, goude bean sellet mat en-dro d’ean, e teuas goustadik betek ar c’havel.\nO klevout eun trouz bennak, Janig a deuas da doull an nor. Eun tammig aon a grogas enni o welet Job e-tal ar c’havel, met e zremm a oa ken madelezus ; seblanti a rae ken evurus, ma chomas ar vamm amguzet da zellet outan.\nJobig a oa evel semplet dirak ar bugel. A-viskoaz en devoa bet eur garante vras evit ar vugaligou, hag e blijadur a vije ober en-dro d’ê. Ar garante-ze a zeblantas dihuni en e galon ha Janig e gleve o lavaret :\n— O, an êlig koant ! Toutouig, mab bihan ! Toutouig la la ! —\nWar an tôl, Yannig a zihunas. Neuze an diskiant a bozas war ar c’havell ar bleuniou a oa gantan hag, o trei kein, e tec’has goustadik, evel m'a oa deuet.\nPa voe distro an tad eus ar park, Janig a gontas d’ezan gant pres ar pez a oa tremenet.\nEdont o tiviz diwar-benn ze, pa glevjont kleudenn ar porz o tigeri.\n— « Arru ’zo tud, eme Berig en eur zevel. Sell, eur paour eo, a gredan ; eur zac’h a zo war e gein. »\n— « Digor an nor neuze, eme Janig, bepred madelezus. »\nAn diaveziad a deuas en ti.\n— « Petra ’glasket, ma den mat, eme Ber ? »\n— « Fe, eme egile, en eur zellet en-dro d'ezan dre zindan e dog ; me ’zo o klask labour dre aman. N’hallfec’h ket gopra ac’hanoun ? »\nPerig a chomas eur pennad da zonjal. Ezomm, hag ezomm bras en devoa eus eur mevel. E hini a oa aet an de a-rôk d’ober e dri de warn-ugent, hag ar foenn a oa da beurzerri. Koulskoude, stumm heman ne blije ket d’ean. Gwisket-fall ha digempen, ne oa henvel nemet ouz eur reder-bro, hag e zaoulagad a oa disleal.\n— « Gouzout a ret labourat douar, emean ? »\n— « Penôs, eme egile ! ya, marvat. Ma micher eo hounnez. »\n— « Eus a belec’h e teuet ? »\nAr pôtr a daleas eur pennad da respont. — « Eus a bell e teuan, emezan ; met bet oun c’hoaz er vro-man. »\nPer a zellas ouz Janig. Houman he devoa true ouz êr truhek ar paour kêz.\n— « Petra ’larez, emean goustadik ? »\n— « Fe ! ’vel a gari, eme Janig. Mar karez, e kemeri anean evit eun nebeut deiziou. Truezus eo e stad. »\n— « Ar gwir ’zo ganec’h ; met n’em eus ket fians ennan. »\n— « Ne vo ket red e viret. »\n— « Ac’hanta, eme Ber a vouez uhel, ’vit eun toullad deiou e roin labour d’ec’h, mar karet. Ret eo d’imp en em zikour. »\nAr priz a voe graet ha ’benn an de war-lerc’h, ar mevel a heuilhe Perig d’ar park.\nAr mevel neve\nAn traou a gerze mat a-walc’h. Ar paotr ne oa ket kaozeer, met labourat a rae. Koulskoude, ar mestr ne oa ket evit harz da zisfiout dioutan, ha gant prez e c’hortoze distro e vevel koz, eur pôtr dimezet, den a zoare, a oa gantan aboue ma oa o terc’hel tiegez.\nEiz de a dremenas. Souden e weljont eur benveg breman, eur pez dilhad goude, o vankout e-barz an tiegez. Kement-man o lezas dizeblant da genta, met tennet e voe o evez eun de bennak.\n— « Ar mevel eo, eme Ber. Piou a-hend-all ? »\n— « Me ’zonj eveldout, eme Janig. »\n— « Petra ’rin ?… Laret d’ean ?… »\n— « Gortoz eun tamm, mar gallez. Me ’m eus hogozik aon rak ar galouper-se. »\n— « Ya, ha me ive ! Eun taol fall hon doa graet o rei dor digor da hennez. »\n— « Ruzomp gantan pemzek de, mar gallomp. »\nMet al laeronsiou a gendalc’he, seul stankoc’h ma chome al laer direbech.\n— « N’eus ket da laret : red eo d’in komz, eme Berig. »\nHag eun devez, o tebri lein, e troas ar gaoz war an tu-ze. Ar mevel en em zifennas — « Penaos ! evit eul laer e vije kemeret ? » — Ha Janig a welas eur barr-kounnar o treuzi e zaoulagad fall.\nAn treou a chomas eno. Eun daou pe dri dervez goude, e oa karget ar paotr, beure-mat, da vont da glask bleud d’ar vilin. Kreiste, anderv, noz… ha den ne zistroe. Pa voe debret o c’hoan ha kousket ar mabig, Per ha Janig a oa deut d'azean war an treujou. Alïes e plije d’eze dont evel-se, d’an noziou hanv, d’ober eun diskuiz hag eur gôzeaden dirak toull an nor.\n— « C’hanta ! eme Ber, chomet eo an hailhon-ze d’en em vezwan. N’eus ket da laret, ret e vo d’in rei e gont d’ezan. »\n— « Ya ! ha laret eman red d’imp mont warc’hoaz da eured hon c’henderv, taer leo ac’hann. Me n’eo ket êzet ma spered. »\n— « Red mat eo d’imp mont, avat, Janig kêz ! Int a oa bet ’n hon hini. Hon dle a zo da baean. »\n— « Ya, a dra sur, eme Janig… Da vihana, ma vije deut da vamm pe ma hini da evesaat ouz Yannig, mes pegwir ec’h efont d’an eured ive. »\n— « O ba ! Katell a ray ervat war e dro hag a viro an ti, ha neuze ne chomfomp nemet eun devez hanter d’an hira. »\n« — Selaou ! Arru eo ar paotr. »\nArru e oa, evit gwir, bec’h d’ean o stleja e gorfad, e zaoulagad dislontret ha baouz tout. Teurel a reas e vleud, bet taolet ha distaolet meur a wej, war leuren an ti hag ; hep rannan gir, e klaskas hent e wele.\n— « Ne larin netra d’ean fenos, eme Berig ; arc’hoaz e vo gwelet. »\nAn daou zen yaouank a chomas c’hoaz eur pennadig er-maez. Ar zerr-noz a oa dispar. An oabl, chomet alaouret war-lerc’h ar c’huz-heol, a roe liou da benn hunvreüs ar gwe uhel. En tu-all, al loar a zave evel eur rouanez. An ezen a vouskane en deliou eun diskanig ken flour, ken tener, ma chome an êstig, a-greiz e ganaouenn arc’hantet, evel zebezet d’e zelaou. C’houez ar spern-gwenn a garge al lïorzig hag ar priejou dilavar hag evurus a veske o hunvredigez gant hunvreou an noz.\n— « Koantat nozvez, eme Berig ! Kaerat eo hon bro, Janig ker ! »\n— « Ya, dreist-oll an draoniennig-man. N'eus ket bravoc’h er bed ! »\n— « Evidomp, nan a dra zur ! El lec’hig-man e karfen mervel. »\n— « Ma zad, ’vel ma c’houzout, a gomze disul eus gwerz ar « C’hoadig ». Pebez eurvad mar galljemp hen prenan ! »\n— « An hunvre-ze a vagan aboue pell zo. Neuze, avat, Janig, ne vankfe netra d’hon evurusted. »\n— « Hag hen e c’hallomp bean evurusoc’h evit breman ? Poan am eus o kredi ! Doue a zo re vat evidomp : ar bleun a ziwan war hor gwenojenn puilh ha tener evel gliz miz Mae war yeot glas ar flouren. O Perig, trugarekaomp Anezan hep paouez ! »\nHag eus an diou galon unanet, gant c’houeziou melus an noz, eur beden a drugare hag a anaoudegez vat a zavas etrezek an Nenvou.\nAntronoz vintin, pa oa ar mevel o voueta al loened, Perig a zonjas ober eur zell ouz ar bleud degaset gantan an de a-rôk. Ar varc’hadourez a oa pell falloc’h evit en devoa gourc’hemennet.\n— « O, al lampon fall ! emean ! Deus ganin, Janig. » —\nHag int o-daou ’trezek ar zolier, e-lec’h ma oa gwele ar mevel hag ar c’houfr ma kloze e zilhad ennan. Per a grogas ’n eur benveg hag a zavas ar golo.\nEur morzol, eun heskenn, dianket aboue pell zo, eun daou pe dri litrad jistr, eun anduilhenn, skoachet mat e-mesk eur c’hrez hag eul linsel skrapet an deiou a-rôk, setu ar pez a weljont dirak o daoulagad.\n— « O, dam, avat, filouter daonet ! An dro-man en em zizammin diouzit ! »\n— « Perig paour, eun enebour touet az po aze ! »\n— « Kaer ’zo laret, Janig kêz, n’hellan ket pardoni treou evel-hen… Ha neuze, petra a ray d’in pa vo pell ? »\n— « Me ’gren rak hennez ! »\n— « Arru eo, eme Berig… He, pôtr ! deus war grec’h, mar plich. »\nEgile a zavas en eur c’hrosmolat.\n— « Labour eus ar c’henta a teus graet aman, pôtrig ! »\n— « Petra ’peus-c’houi da furchal ma dilhad, eme egile divergont ? »\n— « Hag e kredez difronkal, hailhon fall, eme ar mestr divontet ’benn ar fin. N’eo ket breman e tleen bean furchet an treou-man ! Marteze em bije harzet ac’hanoc’h d'am laerez kemend-all ! »\n— « Me laerez !… »\n— « A-walc’h ! Ho kont, hag ho po arc’hant ! »\n— « Kas a ret ac’hanoun kuit. »\n— « Sonjal a ran ; ha c’hoaz ho peus chans, pa ne diskulian ket ac’hanoc’h. »\n— « Keun ho pezo, eme ar mevel en eur skrignal e zent ! » — Ha Janig a hurusas o welet ar zell kasonius a daolas war he Ferig. Heman, troet e gein, ne daolas ket ple da gement-man.\nAr gont a voe reizet ha ’benn eur pennad goude, ar reder-bro, e bak war e choug, a gemere toull an nor.\nDegouezet war an hent bras, e tistroas hag, o sevel e zorn war-zu an tiig sioul :\n— « Lezet hardi, tudjentil, emezan… Keun ho pezo ! »\n— « Fin ’zo ! Re ziwezat eo, eme an holl. O ma Doue ! an êlig paour !… O Janig !… »\n— « An êlig… Oh ! » — Hag eun den a lampas e-kreiz an dud, hag hep ober van ebet eus an tan a stanke an nor, e sailhas e-barz an ti.\n— « Jobig ! Jobig ar c’hoajou ! eme an holl en eur vouez, mezek eun tammig o welet eun diskiant o rei d’ê eur skouer ken kaer a nerz-kalon. »\n— « Eus a belec’h eo deut ? »\n— « ’Oa o tont eus ar c’hoad. »\n— « Mouget e vo ! Devet e vefont o-daou ! »\n— « Digoromp ar prenestr, eme unan. Ne deuy biken dre an nor ! »\nAn holl a c’hortoze, sioul evel ar maro. Pemp munuten a dremenas, pemp munuten hir hag ankenius-meurbet.\n— « Maro int ! a hirvoude unan bennak. »\nKatell a chache bleo he fenn, en eur c’hervel Santez Anna d’he sikour.\n… Santez Anna a glevas, rak Jobig a erruas e toull ar prenestr, e teue dioutan breman flammou ru. Astenn a rae ar bugel a oa gantan etre e zivrec’h, hag a laoske eur c’harmadennig eur wech an amzer.\n— « N’eo ket maro. Doue da veza meulet ! eme an dud o tridal, tra ma kemere eur plac’h ar bugel paour hanter-vouget ha ma tec’he gantan da glask eun tammig êr fresk. »\n— « Jobig ! Jobig ! deut er-maez buhan, eme ar re all ! »\nMet ar paour kêz innosant, strafilhet breman, ne finve mui ; chom a rae en diabarz an ti prest, koulskoude, da goueza en e boull.\n— « Jobig ! deut er-maez ’ta ! a grias an holl a-bouez-penn. »\nKement-man a dihunas ar paour kêz. Sevel a reas war ar prenestr ; hogen, war an taol, eur maen, о riskla eus krec’h, a goueas war e benn hag hen taolas hanter-varo, astennet war ar porz.\nDaou pe dri den a grogas ennan kerkent, hag e zougas a-gostez, tra ma rede unan da glask ar medisin.\nAr bugel, hanter-vouget gant ar moged, a deuas tamm-ha-tamm ware giz. C’hoarzin a rae breman etre diouvrec’h ar paour kêz Katell.\nE keit-se an tan ar a e e reuz. Kaer a oa bet teurel dour ha poania en-dro d’ean, n’helljod ket dont a-benn d’hen mougan. ’Benn ma tarzas an de, eus an tiig glas, a c’hoarze an de a-rôk e-touez ar c’hoadou bodennek, ne chome netra nemet peder moger hanter-goueet, a save dioute eur vogeden du ha flêrius.\nDa gloza an istor\nPer ha Janig a oa о tijuni gant tud an eured pa deujod da laret d’ê e oa eun den war varc’h oc’h ober klask warneze.\n— « Eun den war varc’h, eme Janig, deut ken gwenn hag eul lien ! Perig, eur gwalleur… Oh, Yannig ! »\n— « Gortoz d’en em nec’ha ken na vo gouveet, eme an tad, о chench liou ive en desped d’ean. » — Hag hen er-maez.\n— « Laouig ar Rouz eo, emean. — Sell ’ta, Laouig, petra a zo a neve ? »\n— « Fe, eme egile, stennet a-walc’h, eun tamm gwalleur a zo c’hoarvezet er Gêr-Wenn abaoe. »\nJanig a vennas sempla. — « Laouig, emei, komz prim en hano Doue ! Ma mab… a zo maro ? »\n— « Yannig a zo divlam, eme ar pôtr yaouank, met ar C’hoadig a zo devet. »\n— « Ar C’hoadig devet… Yannig divlam ! O ma Doue ! » — Hag ar vamm a goueas hanter-zemplet gant al levenez hag an anken. Perig a grogas enni.\n— « Ar mevel, emean, an hailhon-ze, hennez en deus graet an taol ! »\nHoll dud an eured a oa diredet. An dud koz a ouele.\n— « Pebez gwall-eur ! eme an dud ! Asuret oc’h ? »\n— « Ya, a drugare Doue, eme Ber, met nag a draou hon devoa ha n’hon bije roet evit priz ebet ! »\n— « Yannig a zo divlam… Setu ar gwella ! eme Janig, adkvet ganti he floum. »\n— « An êlig paour, eme Laouig ! N’houlan ket ho strafilha re gantan, met bet e oa war var da goll e damm buhe. Ankouaet e oa bet en ti gant an devezourez… »\nEun taol kleze, o treuzi kalon Janig, n’en dije ket graet d’ezi muioc’h a boan.\n— « Ankouaet… Gwerc’hez santel ! Ha piou en deus e zaveteet ? »\n— « An hini hor bije sonjet an nebeuta oll : Jobig ar c’hoajou ! »\n— « Jobig ! »\n— « Ya, Jobig ! » — Hag ar pôtr yaouank a zisplegas an istor war e hed : nerz-kalon an diskiant ’dal ma klevas kelou eus ar bugel, nec’hamant an holl hag an taol a skoas anean.\n— « Оh, ar galon aour, eme Janig, о sec’ha he daerou ! Ha riskl a zo evit e vuhe ? »\n— « Ar medisin n’en deus ket c’hoaz hen diskleriet sklêr a-walc’h, met an taol a zo bet spontus. »\n— « Perig, d’ar gêr ! ha prim ! »\nPebez kalonad evit an daou bried yaouank, pa weljont an neizig a garent kement, hag о doa lezet en eur guitaat ken lirzin ha ken dudius, pulluc’het ha rentet en ludu ! Daerou dru a redas war о diouchod. Kreski a rejont c’hoaz pa voe degaset Yannig dirake. Heman n’en devoa ken sonj eus an nozvez ankenius en devoa tremenet. Kanan a rae laouen en e yezig, ha pa welas e dad hag e vamm, e krogas da rifal ha da c’hoarzin.\nJanig e ziframmas digant e virerez hag e vriatas gant eun nerz divuzul. Goude e voe tro an tad hag an dud koz. Ar paour kêz bihan, hanter-voemet, ne ouie pe ouela pe c’hoarzin.\n— « Ha Jobig ? eme Janig. Demp raktal d’e welet ! »\nJobig a oa en e wele, kollet gantan tre-ha-tre, ar wej-man, e damm anaoudegez. E benn a oa lianet, ha ne rae van na zeblant ouz den.\n— « Penôs eman kont gantan, eme Janig d’an hini a oa en e gichen ? »\n— « Ne welo ket an noz, eme houman a vouez izel. Arru oc’h, a gredan, d’e welet o tremen. An aotrou person a zo o vont ac’hann. »\nJanig a dosteas d’ar gwele.\n— « Jobig, n'anaveez ket ac’hanoun, emei gant eur vouez hanter-droc’het ? Jobig, sell ouzin ! »\n— « Degaset Yannig aman, eme Janig. » — Ha d’ar c’hlanvour : « N’ez teus ket c’hoant da rei eur pok d’an êlig, emei gant eur vouez tener ? Jobig, sell outan ; degas a ra d’it eur boked. »\n— « An êlig ! eme ar paour kêz, izel, izel. » — Hag eur mousc’hoarz a zeblantas tremen war e zremm. Met kerkent e chenchas liou.\n— « Goulou binniget aman dioustu. »\nAn holl a oa sioul hag a bede en eur ouela.\nJanig neuze a dostaas he bugel ha sioulik a lakas e jotig flour ouz jod sklaset an toc’hor. Heman a c’hoantaas digor e zaoulagad.\n— « Sonj en Aotrou Doue, Jobig kêz, eme Janig. »\nEur zell hanter-varo a respontas d’ei, hag ar paour kêz a, guitaas hon traouien evit mont da glask e lod evurusted digant an Hini en deus lavaret : « Evurus ar re baour a spered : rouantelez an Nenv a zo d’ê ».\n— « Me ’garje en dije bevet pell, eme Janig, en eur gouean d’an daoulin ouz troad ar gwele, evit e garet a-hed ma buhe ’vel ma karas ac’hanoun. »\nAn de war-lerc’h, tud ar Gêr-Wenn ha kalz a re all a heuilhe korf Jobig ar C’hoajou d’ar vered. Meur a hini a ouele.\nHa, da bell goude, war-dro serr-noz, eur plac’h, eur bugel ganti war he brec’h, pe ouz he dorn, a deue sioulik da daoulina war ar be. Janig a veze gant he mab, o tont da zigas, gant eur beden galonek, eur vleuen a anaoudegez-vat d’an hini a ginnigas d’ei, ken lïes e-pad e vuhe, bleun dudius e garante.\nAdtapet diwar « https://br.wikisource.org/w/index.php?title=Bleuniou_a_garante&oldid=86121 »\nDernière modification le 27 C'hwe 2016, à 19:10


Diwan - Feur-emglev Stad Rannvro, nec'het Unanet evit ar brezhoneg\nDegemer > Feur-emglev-stad-rannvro-nechet-unanet-evit-ar-brezhoneg\nFeur-emglev Stad Rannvro war treuzkas yezhoù Breizh\nBountet o doa rouedadoù kevredigezhioù ar strollad Unanet evit ar Brezhoneg evit kas war-raok teuliad ar feur-emglev arbennik war yezhoù Breizh, etre ar Stad hag ar rannvro. Kement-se a oa labour ar strollad a-raok diviz trumm ar c’huzul bonreizhel d’an 21 a viz Mae, da vougañ frankiz pedagogel kelenn ar yezhoù rannvro.\nUr vras ha kaer a vanifestadeg a oa bet d’an 13 a viz Meurzh, bodet enni tost da 5 000 den e straedoù Kemper, skol·idi·adezed, tadoù ha mammoù, tud a youl vat, sikour·erien·ezed ha dilenn·idi·adezed o c’houlenn ma vije bet savet ha sinet ar feur-emglev-mañ a-raok an hañv tremenet ha dreist-holl a-raok dilennadegoù rannvro miz Even. Embannet en doa Prezidant Rannvro Breizh, Loïg Chesnais Girard, e stourmfe evit kaout ur feur-emglev a live uhel digant ar Stad. Stanket e oa bet ar marc’hata avat da benn-kentañ ar prantad kabaliñ.\nNevesaet eo bet bodad-seveniñ ar rannvro abaoe ouzhpenn 5 miz ha nec’het omp chom hep kaout muioc’h a araokadennoù eget mare nevez amzer ar bloaz-mañ. Da geñver emvod kuzul sevenadurel Breizh ar 4 a viz Kerzu e oa bet goulennet keleier digant Stéphane Perrin, bezprezidant ar Rannvro e karg eus ar budjed gant izili eus hor c’hevredigezhioù e-keñver araokadennoù ar marc’hata.\nDre ma n’en deus ket degaset keleier resis hon eus aon e vefe chomet bout an traoù war an teul ha war aerezioù roet d’ar c’helenn ha d’an treuzkas yezhoù rannvro. Ret eo da atebeien lec’hel ar rannvro hag ar Stad mont war-raok en un doare fetis war ar c’henemglev-mañ a-raok konjeoù fin ar bloaz. Goulenn a reomp ouzh ar Prezidant Rannvro kinnig buan an teul-mañ d’ar gouarnamant ha d’ar C’hentañ Ministr.\nTremen a ra ar sizhunvezhioù. N’omp ket hegredik ! Emañ an dilennadegoù prezidantelezh ha kannaded o tostaat hag emaint e risk stankañ ur wech ouzphenn ar march’ata. Da grediñ eo an dizober-mañ ur skoilh ouzhpenn ouzh kelenn ar yezhoù rannvro lakaet gant Ministr an Deskadurezh Stad\nGouzout a raimp en em sevel en-dro ! en emgavout a raimp e penn kentañ ar bloavezh a zeu evit ober ur poent.\nKemennadenn Feuremglev Stad-Ranvro Unanet evit ar brezhoneg Kerzu 2021\nGerioù-alc'hwez stag : Unanet evit ar brezhoneg convention état région


Un anv eus Korea eo Park Chung-hee ; Park eo an anv-familh.\nPark Chung-hee e 1975\nPark Chung-hee, ganet d'ar 14 a viz Du 1917 hag aet da Anaon d'ar 26 a viz Here 1979, a oa ur prezidant Su korean hag ur jeneral hag a voe e penn ar vro evel diktatour adalek 1961 betek e vuntr e 1979.\nPark en devoa kemeret ar galloud dre un taol-stad milourel en devoa roet lamm da Eil Republik Korea ar Su e 1961. Ur wech er galloud, ar prezidant Park a renas evel un den kreñv, ur penn soudard e penn Kuzul meur evit an adsavidigezh vroadel betek bezañ dilennet da brezidant an Trede Republik Su korean e 1963.\nE 1972, Park a lakeas da dalvezout al lezenn brezelek hag adsevel a rae ar vonreizh gant ur stumm ren hollveliek ar pezh a voe Mammenn d'ar pevare Republik Su korean.\nDreistbevet en devoa meur a wech da taolioù-fall o klask lazhañ anezhañ, daou anezho obererezhioù Norzhkorea. Park a voe lazhet d'ar 26 a viz Here 1979 gant Kim Jae-gyu, penn surentez ar prezidant.\nPark Chung-hee e-pad an taol-stad\nBez e oa bet e penn Su Korea e-pad 18 vloaz. Kentañ merc'h Park, Park Geun-hye, a oa bet 11vet prezidant Su korea betek bezañ digadoriet.\nAdtapet diwar « https://br.wikipedia.org/w/index.php?title=Park_Chung-hee&oldid=1744538 »\nKemmoù diwezhañ degaset d'ar bajenn-mañ d'an 31 Meu 2017, da 06:52.


Paul Peel - Wikipedia\nEmboltred National Gallery of Canada\nAr vêsaerez yaouank, Art Gallery of Ontario\nPaul Peel (7 a viz Du 1860 e London (Ontario) - 3 a viz Here 1892 e Pariz) a oa ul livour kanadian.\nPeel a voe ganet e London, en Ontario, hag e teskas livañ gant e dad. Goude-se e teskas gant William Lees Judson ha gant Thomas Eakins en Akademiezh arzoù-kaer Philadelphia. Goude-se ez eas da Bariz, hag eno ez eas da skol an arzoù-kaer, ma teskas gant Jean-Léon Gérôme, ha gant Benjamin Constant, Henri Doucet and Jules Lefebvre en Akademiezh Julian.\nE 1882 e timezas gant Isaure Verdier ha daou vugel a voe ganet : Robert André e 1886 hag Émilie Margueritte e 1888.\nPeel a veajas kalz dre Europa ha dre Ganada, hag e daolennoù a ziskouezas dre ma oa ezel eus Kevredigezh arzourien Ontario ha Royal Canadian Academy. E oberennoù a ziskouezas ivez da-geñver diskouezadegoù etrevroadel evel Saloñs Pariz. Brudet eo evit bezañ taolennet tud en o noazh ha bugale, hag e voe e-touez al livourien ganadian kentañ a lakaas al livañ tud en o noazh da zodenn bennañ o oberennoù.\nMamm hag he bugel 1888\nAl Louzawour yaouank, 1888-1890\nKouronker a Venezia, 1889\nPoltred Gloria Roberts 1889\nGoude kouronkañ, 1890\nAr vêsaerez yaouank, 1892\nRobert Andre Peel, e-tro 1892\nBennett Jull, 1889-1890\nVictoria Baker, Paul Peel: A Retrospective, 1860-1892 (London Regional Art Gallery: London ON, 1986)\nE vuhez war lec'hienn Canadian Encyclopedia\nE vuhez war lec'hienn London Museum, Ontario\nE vuhez war lec'hienn Dictionary of Canadian Biography Online\nAdtapet diwar « https://br.wikipedia.org/w/index.php?title=Paul_Peel&oldid=1555819 »\nKemmoù diwezhañ degaset d'ar bajenn-mañ d'an 16 C'hwe 2014, da 15:21.


Posts 18,166\tRe: No Doubt: Love 'em or hate 'em?\nPosts 4,831\tRe: No Doubt: Love 'em or hate 'em?\nPosts 18,445\tRe: No Doubt: Love 'em or hate 'em?\nPosts 18,517\tRe: No Doubt: Love 'em or hate 'em?\nPosts 38,648\tRe: No Doubt: Love 'em or hate 'em?\nPosts 36,468\tRe: No Doubt: Love 'em or hate 'em?\nPosts 11,349\tRe: No Doubt: Love 'em or hate 'em?\nPosts 7,621\tRe: No Doubt: Love 'em or hate 'em?\nPosts 11,005\tRe: No Doubt: Love 'em or hate 'em?\nPosts 4,783\tRe: No Doubt: Love 'em or hate 'em?\nPosts 5,106\tRe: No Doubt: Love 'em or hate 'em?


Eus an orinoù betek bloavezhioù 60.Aozañ\nA-drugarez d'he nevezidigezh er fin ar bloavezhioù 60 e c'halle aozan ar vell-droad gwregel ar memes kevezerezhioù eget ar paotred.Da skouer,kampionerezhioù broadel,gant kluboù ha skipailhoù broadel. En Europa e vefe frammet gant ar gevreadoù broadel met e Stadoù Unanet e vefe posupl a-drugarez d'ar sport- skol ha d'ar skolioù-veur. D'an 23 a viz Even 1972 e vez sinet an »titl IX »:un dra pouezus e oa evit sikour(gant arc'hant) ar sport gwregel er skolioù hag er skolioù-veur er Stadoù Unanet. Ar vell-droad a ra e vad eus ur sikour -se;Met c'hoariet e vefe gant ul live uhel e-barzh un nebeut skolioù-veur nemetken(da skouer North Carolina Tar Heels dreist-holl). Meur a vilion c'hoarierezed a zo vakted: gwelout a ra ur skipailh broadel a c'houn div c'hib vell-droad ar bed e 1991 hag e 1999,teir medalenn aour hag ur vedalenn arc'hant e-pad ar bevar tournamant olimpek.(1996 ha 2008). An tournamant olimpek gwragel a ziskouezh ar skipailhoù gwellan,hep oad resis hag a zeu da vezan un emgav pouezhus war an deizhiadur sportel adal 1996.\nC'hoarierezed brudet dec'h hag hizivAozañ\nAdtapet diwar « https://br.wikipedia.org/w/index.php?title=Mell-droad_merc%27hed&oldid=1785917 »\nDernière modification le 28 C'hwe 2018, à 20:21\nKemmoù diwezhañ degaset d'ar bajenn-mañ d'an 28 C'hwe 2018, da 20:21.


Giovanni Paolo Sforza - Wikipedia\nGiovanni Paolo Sforza, pe Giampaolo Sforza (1497 - 1535), a oa condottiero italian er XVIvet kantved.\nMab bastard e oa da Ludovico Sforza ha d'e serc'h Lucrezia Crivelli.\nE 1513, pa voe adsavet an dugelezh ur pennadig gant e hantervreur Massimiliano e Milano, e kemeras perzh e difenn kêr Novara ouzh ar C'hallaoued. Pa voe graet kemend-all gant e hantervreur all Francesco II e 1525, e voe gronnet Giovanni Paolo er c'hCastello Sforzesco gant soudarded spagnol Antonio de Leyva; tri bloaz goude e voe gronnet c'hoazh gante e Lodi, met trec'h e voe en taol-se. E 1532, goude peoc'h Bologna etre Francesco ha Karl V, e voe anvet da varkiz Caravaggio.\nTri bloaz goude marv e vreur Francesco II Sforza, dug Milano, e 1535, e c'houlennas Giovanni Paolo kaout an dugelezh, met mervel a reas a daol trumm e Firenze en un doare iskis. Lavaret e voe e oa bet kontammet gant de Leyva.\nDimezet e oa da Violante Bentivoglio (1505–1550) a ziskenne eus Galeazzo Maria Sforza (marvet e 1476) Dug Milano. Mab Giovanni, Muzio Iañ Sforza a voe markiz war e lerc'h e Caravaggio hag e kontelezh Galliate.\nBrezel Italia 1521-1526\nAdtapet diwar « https://br.wikipedia.org/w/index.php?title=Giovanni_Paolo_Sforza&oldid=1664206 »\nKemmoù diwezhañ degaset d'ar bajenn-mañ d'an 24 Gwe 2015, da 15:12.


Korea ar Su\nBro e-touez ar re baourañ er bed da fin brezel skrijus 1953, ur souezh eo gwelet pegen buan eo aet war-raok Korea ar Su betek dont da vezañ ur c’halloudezh ekonomikel diouzh ar re bouezusañ. An dizagn hag ar savouriezh er c’hêrioù a zo skouerioù anat anezho diouzh an nerzh o virvilhañ enni.\nMet a-dreñv tu giz nevez kêr Seoul ez eus kuzhet ur Gorea all, hini hec’h amzerioù kentañ, pa veze graet « Bro ar Mintinvezhioù Sioul » anezhi, ur bed ma tihun an temploù boudaat ouzh al leternioù da darzh an deiz ha ma tispak peoc’h diwar ar plantadegoù te hag ar rizegi.\nBezit deut mat er Gorea dianav-se a zo braventezioù naturel a-vil-vern enni ha pennhêrez ur sevenadurezh kaer ouzhpenn mil bloaz.\nPadelezh 52 mn\nIstitloù e gallegket


Pajenn:Inisan - Emgann Kergidu.djvu/136 - Wikimammenn\nPajenn:Inisan - Emgann Kergidu.djvu/136\nguenneien. Petra a zo guirion euz an daou dra-za ? Marteze int guirion ho daou. Marteze ive an Tunk n’en doa guir ebed en aod-se. Ar pez a zo guirion da viana, eo e rankaz an Tunk mont kuit, hag ar mor a deuaz adarre dreist he ganoliou hag he gleuziou, kerkouls enn aod Goulc’hen hag enn aod ar C’hernik ; ha loened ar beorien a c’hellaz mont a nevez da beuri el leac’h m’oa bet perc’hennet gant an Tunk.\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/136&oldid=103213 »\nKemmoù diwezhañ degaset d'ar bajenn-mañ d'an 16 Mez 2017, da 15:46.


Buhez ar Sent/1912/Janvier - Wikimammenn\nBuhez ar Sent/1912/Janvier\n◄ Itron-Varia ar Salet Janvier Maze ►\nJanvier, ginidik eus Napl, trede eskob Benevent, a oe distaget loened goue d’e lonkan, abalamour ma ne felle ket d’ezan nac’h Jezuz-Krist. O vezan ne rênt droug ebet d’ezan, e oe dibennet en Pouzzol, gant c’houec’h kristen-all : Sosius, Festus, Dider, Prokulus, Eutychius hag Akusius, en amzer an impalaer Dioklesian, er bla 305.\nAr gristenien a gemeras preder da zastum o relegou ; korfou sant Prokulus, sant Eutychius ha sant Akusius a chomas en Pouzzol ; re sant Festus ha sant Dider a oe kaset da Venevent ; hini sant Sosius a oe roët da iliz Mizen ; erfin, kêr Napl he devoe korf sant Janvier. Beneventiz hen diframmas digante hag hen miras epad pemp kant vla ; mes d’an 13 a viz genver 1497, ar roue Ferdinand a reas d’eze rei he zenzor d’e gêr-benn. Eskern ha ludu an eskob merzer a zo miret abaoue en Napl, en eur chapel dindan an ôter vras ; en eur chapel-all e virer e benn hag e wad.\nAr gwad-ze a virer en eur vured stouvet kloz. Peurliesan e ve dizec’h ha kalet ; mes seitek gwech er bla, a greiz ma ve an dud en iliz o pedi, e ve gwelet o tanaoât hag o tont da vezan henvel ouz gwad beo.\nKaeroc’h zo ; ar vured, peurliesan, ne ve ket kalz ouspen hanter-leun ; mes en miz mae e weler ar gwad o kreski enni, hag o terc’hel da greski, a-wel d’an holl, epad nao devez ; da fin an naved, ar vured a ve leun betek he goug, a-wechou zoken, e ve leun betek ar stouf, hag e chom evelse betek miz gwengolo war-lerc’h.\nAdtapet diwar « https://br.wikisource.org/w/index.php?title=Buhez_ar_Sent/1912/Janvier&oldid=38201 »\nKemmoù diwezhañ degaset d'ar bajenn-mañ d'an 6 Gou 2012, da 07:20.


Pajenn:Ar Prat - Marvailhou ar Vretoned, 1907.djvu/156 - Wikimammenn\nPajenn:Ar Prat - Marvailhou ar Vretoned, 1907.djvu/156\nTADIG KOZ AN DIENEZ\nE Breiz-Izel e oa gwejall eun denig paour, paour bras ; e henvel a read Tadig koz an dienez. Eun dervez m’edo e visac‘h gantan oc‘h e choug, hag eur vaz en e zourn o vale dre an henchou evit klask e damm bara, e tigouezas gantan daou aotrou gwisket mat hag a zelle piz oc’h kement a welent dre eno a ziou hag a gleiz. An Aotrou Doue ha sant Per e oant, deuet da welet ha ne zave ket paotr ar gwiriou re diwar an dud paour.\n« Eun draïg bennak, en han‘ Doue ! » eme Dad koz an dienez. »\n— « Te ’zo bras ha kre, eme zant Per oc’h ober eur zell treuz outan. Sell, ar mor zo leun a besked ; perak ne dez ket da besketa ? Te, kredabl, a zonj d’it beza eun dijentil, pec’hed d’ezan labourat ! »\n— « N’haller ket pesketa gant an dourn, eme an Tad koz. Sant Per, zoken, hag hen eur zant bras koulskoude, sant Per en doa rouejou, ha c’hoaz ne gave ket kaer ar vicher. Gwell e oe gantan beza staget oc’h eur groaz, e benn d‘an traon, eget chom ken da c‘houeza en e vizied oc’h ober ar vicher-ze…\nEul liardig, mar deo ho madelez, ken nebeut ha ma kerot, va zud vat ! »\nAdtapet diwar « https://br.wikisource.org/w/index.php?title=Pajenn:Ar_Prat_-_Marvailhou_ar_Vretoned,_1907.djvu/156&oldid=119158 »\nKemmoù diwezhañ degaset d'ar bajenn-mañ d'an 9 Eos 2018, da 06:48.


Levr trede - Chap. XIX. - Wikimammenn\nLevr trede - Chap. XIX.\nVictor Guilmer, 1836 (p. 305-310)\n◄ Eus an desirou santel eus ar maro. Carantes Doue. Gloar an êe a sо prometet deomp evit recompans. ►\nMervel a rejoc’h eta, ô Guerc’hes mam ! mervel a rejoc’h dre un effet eus ho carentes evit Doue.\nAr garantes divin a gonsumas erfin, dre vrassoc’h flammou, ar victim en em brepare aboue qeit all a amser.\nUn ene qer leal ha qer generus evit Doue, qer soumettet d’e volontes, qer fidel, qer santel, ne alle beza separet nemet evel-se dioc’h ar c’horf.\nPell dioc’h beza surprenet d’ho cuëlet о vervel dre garantes, e zon estonet n’en defe qet qentoc’h echuet ho pues an transport ardant ha continuel eus ho carantes evit Doue.\nSortiet pur ha didaich ha dre daouarn ho crouer, qerqent ha ma en anaveschoc’h, e choaschoc’h e garantes evit fin uniq eus oc’h oll œvrou, hac ho calon ne vevas ha n’en em vagas jamæs nemet gant ar flammou a bere e zoa devet.\nEpad oc’h oll bues, songesonou, santimanchou, comsou, œuvrou, doujanç, esperanç, joa, tristidigucs ; peb tra ennoc’h en em rapporte d’ar garantes a Zoue.\nSulvui e c’hanavescr grandeuriou Doue, e berfectionou infinit, sulvui er c’haver dign da veza caret ha sulvui er c’harer.\nMæs piou en anavesas guelloc’h eguet oc’hui ?\nCalonou ar Sænt, leun oc’h bet a garantes Doue ! mæs calon Mari en deus bet al leunder memes eus ar garantes.\nSeraphinet, caret a reac’h cals an Autrou-Doue, mæs ho carantes, dirac carantes Mari, ne voa nemet un elfen dirac eur forn goret.\nO mam eus ar garantes gaer ! ret e ve beza caret, ha caret evel oc’h eus great, evit gallout lavaret hac e explica peguement e cariac’h.\nC’hui a varv dre garantes, ha ni ne vevomp qet dre garantes ! Ha ne labouromp qet da brocuri deomp ar bonheur da vervel, da viana, er garantes !\nA betra en em occupit, va mab, er bed-ma, ma n’en deo qet eus an dra ebqen evit pehini e maoc’h var an douar ? Doue en deus ho crouet evit e garet.\nO follentes vras eus an dud ! Guerzet a reont ho c’halon da bep carentes nemet d’an hini pehini ebqen a ell ober ho bonheur temporel hac eternel.\nPellaït diouzoc’h, va mab, al lachete malheürus-se pehini oc’h arret en henchou eus a garantes Doue. Aveac’h oc’h eus great eur gammet benac enno.\nAon oc’h eus rac ar c’hontraign varnoc’h oc’h-unan. Ne garer qet ar pes a goust роan.\nLec’h a so da gredi n’en deo qet guir garantes, carantes an hiit n’en em zesques nemet pa na ves netra da souffr evit an dra pe an den a gar.\nCarit, dreist pep tra, carit gant couraich, prest da goll an oll vadou qentoc’h eguet oll graç Doue, prest da anduri pep poan, qentoc’h eguet commetti an disterra pec’het.\nMa ve eur veich chalmet ho polontes dre garantes Doue, netra ne seblantfe impossubl deoc’h. Ar garantes a so cre evel ar tan. Ne anaves qet a zifficulte.\nViçoüu oc’h eus da gourrija, sqianchou da regli ha da gommandi.\nCarit Doue, hac e garantes a rayo an dra-se hac e ber amser.\nNe garit nemet ar pes a gar Doue. Pa garit un dra benac-all gant Doue, carit an dra-se pe an den-se evel ma fell dezan er c’harfac’h.\nDoue ebqen a dle plijout deoc’h e qement tra a blich deoc’h.\nAr guir garantes a so en un indifferanç рarfæt evit ar pes n’en deo qet Doue. Ne glasq nemet Doue ha ne fell dezi nemet Doue, e pep tra.\nC’hui a vezo eürus, va mab, dindan lesen ar garantes-se.\nSulvui e vefot er garantes, sulvui e carfot beva er garantes.\nGuir eo ho pezo da souffr e chadennou ar garantes, mæs gouscoude ne garfac’h qet chom eb beza commandet dreizi.\nRa vezo ar garantes-se ho tensor. Mæs er vrassa dienes eus a vadou ar vues-ma, e vellot e talc’h lec’h eus an oll vadou.\nEn heur ar maro e santer peguement e zoar eürus da veza heuliet impressionou carantes Doue.\nAr maro, an amser-se a droublien hac a encres evit ar gommun eus an dud, a so, evit ar c’hristen leun a garantes Doue, amser ar c’honsolationou hac an douça peoc’h.\nEn em roit eta da garantes Doue. Ra viot cunduet dre ar garantes-se.\nEn em bligit er garantes a Zoue evel ar pesq en dour. Ra vezo bues oc’h ene.\nGrit peb tra dre garantes evit Doue.\nSantout a ran о c’henel ennon, ô Guerc’hes sacr ! ous ho chelaou, un desir ardant da non pas caout hivisiqen, qen mæstr nemet carantes Doue.\nAh ! pa zeo guir e c’hall va c’halon c’hoas contanti va Doue, pa n’en deus memes nemet va c’halon capabl d’e gontanti, va c’halon n’en deo mui din, n’en deo mui d’ar grouadurien ; me er ro da Zoue, me er c’honsacr tout d’am C’hrouer.\nAn desir-se a so un effet eus e c’hraç pehini oc’h eus obtenet din ; car ebtan, eb e sicour, ne allan qet er c’haret.\nHac eb ar memes sicour, ne allan qet er c’haret e guis ma zeo dleet ne allan qet perseveri er garantes-se.\nAh ! pedit bepret evit ma chomo continuelamant ar garantes-se em c’halon.\nCrena a ran gouscoude, abalamour ma c’hanavezan va nebeut a fermete. Mæs c’hui pehini a voar peguer variant e zon, ha pehini ganeoc’h beza, dre ho protection, va arp ha va souten.\nYa, disparissit, traou disprijabl ha perissabl eus ar bed-ma, c’hui a so maro va ene.\nVa c’halon erfin a fell dezan beva, ha beva eo, ô va Doue ! beva eb ho carantes ?\nTraou crouet, en em glemit, mar carit, abalamour ma oc’h abandonan. Adieu deoc’h ; dindan apparanç a servichou mad, oc’h eus lamet diganen va guir vonheur.\nMe am bezo evidoc’h qement a zisprijanç qen na glascot mui troubli na controlia va c’harantes evit Doue.\nGuerc’hes, squer parfæt a garantes Doue, va c’halon a za eta da veza evel eur barados, e pehini, oc’h imita ar vues oc’h eus cunduet vаr an douar hac an hini a gunduit gant ar Sænt, me garo ebqen va Doue gant an esperanç just da vervel en e garantes, ha d’e garet hed an eternite.\n↑ Eccl. 24. 24.\n↑ Cant. 8. 6.\nAdtapet diwar « https://br.wikisource.org/w/index.php?title=Levr_trede_-_Chap._XIX.&oldid=113624 »


Hurricane (kanaouenn gant Bob Dylan) - Wikipedia\nHurricane (kanaouenn gant Bob Dylan)\nHurricane (Korventenn e brezhoneg) zo ur ganaouenn saoznek savet an ton hag ar gerioù anezhi gant ar c'haner-sonaozer stadunanat Bob Dylan e 1975, a-gevret gant Jacques Levy.\nPrantad enrollañ : miz Gouere ha 24 a viz Here 1975,\nLec'h enrollañ : studioioù Columbia e New York (Stadoù-Unanet Amerika),\nPadelezh : 8:34,\nTi-embann-pladennoù : Columbia Records,\nPrantad dont e-maez ar bladennig : miz Du 1975,\nKanaouenn war eil tu ar bladennig : Hurricane (Part II),\nProduour : Don DeVito.\nKentañ kanaouenn Desire an hini eo, seitekvet albom studio Dylan deuet e-maez d'ar 5 a viz Genver 1976.\n1 Dodenn ar ganaouenn\n4 Arzourien all\nDodenn ar ganaouenn[kemmañ | kemmañ ar vammenn]\nRubin "Hurricane" Carter, luc'hskeudennet e miz Mae 1958.\nEn nozvezh ar 17 a viz Mezheven 1966, e-tro 02e30, ez eas daou zen tre e-barzh al Lafayette Bar and Grill e Paterson (New Jersey) (SUA) hag int-i ha lazhañ an ostiz Jim Oliver hag ar pratik Fred Nauyoks dre dennañ warne. Dre ma klote liv ar c'harr-tan a voe gwelet o tec'hout kuit gant testoù 'zo gant hini ar boksour Rubin Carter (1937-2014) e voe lakaet harz warnañ ha John Artis, an den a oa gantañ. Barnet e voent ha kondaonet d'an toull-bac'h o buhez-pad.\nNe baouezas ket Carter da lavaret e oa didamall ; embannet e voe e emvuhezskrid, The Sixteenth Round: From Number 1 Contender to Number 45472 an titl anezhañ, e 1974 e-keit ha ma oa toullbac'het. Goude bezañ e lennet eo e reas Bob Dylan e vennozh sevel ar ganaouenn Hurricane, anvet diwar al lesanv a zouge ar boksour a-vicher.\nNe voe dibac'het Rubin Carter, war e feiz, nemet e miz Du 1985...\nDibabet e oant bet e-touez ar re o devoa kemeret en abadenn-red Rolling Thunder Revue a c'hoarvezas adalek an 30 a viz Here 1975 betek ar 25 a viz Mae 1976, en o zouez ar soner gitar-boud Rob Stoner, ar soner taboulin Howard Wyeth hag ar sonerez biolin Scarlet Rivera.\nWar al lec'hienn bobdylan.com.\nHurricane, kanet gant Bob Dylan da-geñver un abadenn skinwel.\nAdtapet diwar « https://br.wikipedia.org/w/index.php?title=Hurricane_(kanaouenn_gant_Bob_Dylan)&oldid=1630998 »\nKemmoù diwezhañ degaset d'ar bajenn-mañ d'an 28 Meu 2015, da 16:28.


Patrick Fetu ha Kirill Giraudon : un droidigezh soutil\nUr skeudenn all, gant gerioù an haisha\nPublié le 26/09/17 15:35 -- mis à jour le 00/00/00 00:00\nSkrivagnerien haiku an daou, graet o deus ul levr gant skeudennoù, "haisha" a vez graet anezho, asambles.\n"Etre oabl ha mor", setu titl al levr, gant fotoioù ha testennoù Patrick Fetu, skrivagner haiku, savet gantañ meur a varzhoneg, liammet gant ar mor alies.\nO chom kichen Pariz, kine, Patrice a blij dezhañ arz an haiku, ha plijus ken-ken eo lenn e levr, daoust da "glichedoù Breizh" a vez kavet un tamm memestra gant kalz a velkoni, traoù "mergle"t (met se vez kavet gant Lors Landat, ha Kris Menn ivez), bigi o vervel, koeff ar vaouezh kozh dindan e "gorzenn wer".\nMet brav ar skeudennoù, brav al levr (golo da cheñch marteze, ken simpl eo...), kit neuze d'e lenn ha pleustrit evit sevel barzhonegoù evel-se, skignit anezho, prenit e levr evit mont donoc'h e arz an haisha !\nKozh kouc'h bronduet\nkarout 'rafe ar moraer kozh\ne welout o ouelediñ. /\nDirak e gouc'h\ndigor d'ar seizh avel\nan droug-bouzelloù. /\nMergl hag ankounac'h -\nemañ ar penton kozh o c'hedal\nan tarzh-mor diwezhañ. /\nEtre oabl ha mor


An den lor glanneet\n1 Diskenn a ra euz ar menez. Kalz tuda ya d’e heul. 2 Ha setu eun den lor o tostaad hag o stoui durazañ, en eur lavared : « Aotrou ! Ma fell dit, e hellez ma glannaad. 3 Astenn a ra Jezuz e zorn ha touch outañ, en eur lavared : « Felloud a ra din : bez glanneet ! » Dioustu eo glanneet e lorgnez. 4 Ha Jezuz da lavared : « Taol evez ! Na lavar da zen, med kerz d’en em ziskouez d’ar beleg, ha da ginnig ar prov bet gourhemennet gand Moizez : eun testeni e vo evid an dud. »\nFeiz ar hantener\n5 Edo oh antreal e Kafarnaom. Tostaad a ra eur hantener outañ 6 hag e erbedi : « Aotrou, emezañ, bez’ ema ma mevel war e wele, du-mañ, seizet hag o houzañv mil boan. » 7 Lavared a ra : « Mond a ran-me d’e barea. » 8 Respont a ra ar hantener : « Aotrou, emezañ, n’on ket din e teufes dindan ma zoenn. Med lavar eur ger hepken hag e vo pareet ma mevel. 9 Rag me, hag a zo eun den dindan halloud, ez eus soudarded dindannon. Lavared a ran da unan : “Kee !” hag ez a. D’unan all : “Deus !” hag e teu. D’am mevel : “Gra an dra-mañ !” hag her gra. »\n10 Souezet eo Jezuz o kleved kement-se, ha lavared a ra d’ar re o veza ouz e heul : « Amen, her roi a ran deoh da houzoud : e den ebed en Izrael n’em-eus kavet seurt feiz. 11 Lavared a ran deoh : kalz a zeuio euz ar Zav-heol hag euz ar Huz-Heol d’azeza ouz taol, gand Abraham, lzaak ha Jakob, e rouantelez an neñv. 12 Med mibien ar rouantelez a vo taolet er-mêz, en deñvalijenn diavêz : eno e vo leñvadeg ha skrignadeg dent. » 13 Neuze e lavar Jezuz d’ar hantener : « Kee ! Evel m’az-peus kredet, ra vo greet dit ! » Pareet eo ar mevel d’an eur-ze.\n14 Dond a ra Jezuz beteg ti Pèr, ha kavoud mamm-gaer hemañ war he gwele, terzienn ganti. 15 Kemer a ra-eñ he dorn, hag ez a an derzienn kuit. Sevel a ra-hi, hag o zervicha.\n16 Deut an abardaez, e tougont dirazañ kalz tud eet an diaoul enno. Kas a ra ar sperejou er-mêz, gand eur gomz, ha parea an oll re glañv, 17 evid seveni ar ger bet lavaret gand Izai : « Kemer a ra-eñ on drougou, samma a ra or hleñvejou. »\nEvid mond da heul Jezuz\n18 O weled e-leiz a dud en-dro dezañ, e kemenn Jezuz mond d’an tu all d’al lenn. 19 Eur skriver a dosta outañ, o lavared : « Mestr, mond a rin war da lerh, forz da beleh ez afes. » 20 Respont a ra Jezuz dezañ : « Al lern o-deus o zoullou, laboused an neñv o neiziou. Med mab an den n’e-neus leh ebed da ziskuiza e benn. »\n21 Unan euz e ziskibien a lavar dezañ : « Aotrou ! Lez ahanon da vond da zouara ma zad, da genta. » 22 Respont a ra Jezuz dezañ : « Deus d’am heul ! Lez ar re varo da zouara o zud varo ! »\nSioullaad a ra ar barrad-amzer\n23 Pignad a ra er vag, hag e ziskibien d’e heul. 24 Ha setu ma teu eur barrad-amzer war ar mor, ken m’eo goloet ar vag gand an tonnou. Med kousket eo-eñ.\n25 Tostaad a reont, hag e zihuni, en eur lavared : « Aotrou ! On savete ! Kollet om ! » 26 Lavared a ra dezo : « Perag kaoud aon, tud dister o feiz ? » Neuze, en e zav, e hourdrouz an aveliou hag ar mor, ha setu eur halm-gwenn. 27 Souezet eo an dud hag e lavaront : « Peseurt den eo hemañ ken ma teu zoken an aveliou hag ar mor da zenti outañ ! »\nDiaouled ha moh\n28 Pa zegouez en tu all d’al lenn, e bro ar Hadarenianed, e teu davetañ daou zen eet diaouled enno, o tond er-mêz euz ar beziou. Ken fero int ma ne hell den ebed tremen dre an hent-se. 29 Ha setu m’en em lakont da grial : « Petra ahanom dit, emezo, mab da Zoue ? Ha deut out amañ, a-raog an amzer, d’on lakaad da houzañv ? »\n30 Hogen, bez’ e oa, pell diouto, eur vandennad vraz a voh, o klask o boued. 31 E aspedi a ra an diaouled : « Ma on taolez er-mêz, emezo, or has er vandennad voh. » 32 Hag eñ da respont dezo : « It ! » Dond a reont er-mêz ha mond e-barz ar moh ; ha setu an tropell a-bez o tiruilla euz lein an tornaot, beteg ar mor. Mervel a reont en dour.\n33 Tehed a ra kuit paotred ar moh, mond e kêr, ha kemenn pep tra c’hoarvezet diwar-benn an daou zen eet diaouled enno. 34 Ha setu ar gêr a-bez o tond war-zu Jezuz. Ouz e weled, e bedont da vond pell diouz o harzou.\nPevarzegved sizunvez war ar bloaz\t+\nPevarzegved sizunvez war ar bloaz\nEuz ar 5 d’an 11 a viz Gouere 2020\nPevarzegved sul war ar bloaz (A)\nMz 11, 25-30 (A)\n— « Va Zad, Mestr an neñv


Kelenner Skol Uhel, war gweled ha klewed, emañ René Abjean komposer, mestr laz-kanañ ha laz-soniñ ouzhpenn. Chom a ra e añv keñveret da geskiñ al lazioù-kanañ Breizh.\nGoude kentelioù prevez violoñs ha solfej, dont a ra René Abjean ezel euz laz-kanañ Plougerne (29), ha sevel a ra, o vezañ 17 vloazh, e laz-kanañ paotred kentañ : Korriganed an Arvor.\nRet e oa, er mare-se, diorren niver an tonioù e brezhoneg evit al lazoù-kanañ. Setu perak e deus kroget abred awalac’h kempenn tonioù hengounel ha kompoziñ tonioù awenet gant hengoun Breizh, peurgetket gant Barzaz Breiz.\nSevel a ra, e 1962, ar strollad Ar Paganiz, ha deuet eo ezel euz laz-kanañ paotred ar Re Yaouank Studierien Breizh e Brest, e 1966, hag a zo deuet e 1969 strollad Breizerien, araog kemer perzh e savadur strollad An Triskell. Kenlabouret e deus gant ar vreudeur Quéfféléant evit meur a enrolladurioù (War Varc’h d’ar Mor, 1987 ; sonerezh film-kazetenn Yannick Andrei : Blanc, Bleu, Rouge).\nE 1969, dont a ra prezidant komite Festival International des Cornemuses e Brest. Er mare-se, o heuliañ lusk ar folk e Amerika, eo bet dalc’het bodedegoù kentañ sonerien e Breizh. Kejal a ra neuze René Abjean gant Alan Stivell, Gilles Servat, les Tri Yann… Levezon an darempredoù-se, evel hini gant sonerien Bro Gembre pe Bro Iwerzhon, evel strollad Clannad, a zo bet pouezus war e zibaboù kenedus , dreistoll war le labour war sonerezh mozel.\nRen a ra laz-kanañ Guitalmeze e 1975, hag hini ar Folgoet e 1977, celle du Folgoët. Krouiñ a ra Laz-kanañ Penn ar Bed gant Jo Le Gad o keñveriñ anezho gant laz-kanañ Plougerne. E 1988 eo e penn laz-kanañ Mouez ar Mor eus Brest\nSavet eo bet e 1977, gant René Abjean asamblez gant Pierre-Yves Moign, Kreizenn an Arzoù Pobl e Brest. Prezidant eo betek 1982. Dont a ra neuze rener eus Radio France e Kemper, Radio Bretagne Ouest, betek 1985. Kemer a ra perzh e krouidigezh Gwerz Morvan, oberenn Pierre-Yves Moign evel rener laz-kanañ, evit gouel Tombées de la Nuit e Roazhon e 1980, ha ren a ra krouidigezh war an tele eus ar Messe Bretonne skrivet gant Pierrick Houdy e Sant-Thegonnec e 1981.\nKeñver ha keñver tout an traou a veze graet gantañ, oberennoù meur a zo bet savet, evel Missa Keltia e 1975, skrivet evit laz-kanañ hag ograou, war pozioù gant Job an Irien. Kanadenn Ar Marh Dall, skrivet evit solisted, laz-kanañ ha beñvioù keltiek e 1978 a lak al lazoù-kanañ e-kreiz amzer nevez sonerezh Breizh. Kompoziñ a ra, e 1987, asamblez gant strollad An Triskell, un oratorio keltiek, War Varc’h d’ar Mor, evit solisted, laz-kanañ, binvioù hengounel, violoñs, gitar klaouier ha skoidigezhioù. Ur berzh eo diouzhtu, ha c’hoariet eo bet an oberenn betek Bro Iwerzhon hag an Aotrich.\nKompozet eo bet Kan evit ar Peoc’h gantañ e 1989, un oberenn evit solisted, laz-kanañ ha laz-seniñ. Krouet eo bet an oberenn en ur stumm disheñvel orkestret gant Yvan Cassar, gant lazoù-kanañ ezel eus Kendalc’h ha laz-seniñ Brocéliande. Skrivañ a ra ur c’hanadenn evit Ti-Ker Sant-Briec Ur Ger war-zu ar Mor , war pozioù gant Heather Dohollau e 1999 ha, da vare hanter-kantved deiz-ha-bloazh Kendalc’h e 2000, an oratorio Liñvadenn Ker Is, evit laz-kanañ ha laz-seniñ kemepnnet gant Bruno Gousset. Kempennet eo bet gant René Abjean meur a zonioù hengounel eus ar vrioù keltiek, ha sonet int alies e Breizh evel hag e Bro C’hall.\nChom a ra e oberenn liammet tost ouzh sonerezh hengounel Breizh. Arouezennoù kentañ oberennoù René Abjean a zo merket gant e bolonte skrivañ ur meulodi liammet war-eeun gant ar vouezh en ur sonerezh tost ouzh spered ar sonerezh barok. E labour gant kanerien amatourien a-bouez war e zibaboù kenedus. E ezhomm da lakaat en-dro temoù hengounel e lusk sonerezh a-vremañ e vez klevet e tonioù evel Bale Roue Arzur, lec’h ma eo bet kempennet an ton gant lodennoù eus ar glad, da skwer ar frazenn pe al lusk. Ar perc’hennañ-se a lak ul liamm etre e oberenn hag an hengoun.\nSkrivet eo bet gant René Abjean meur a bennadoù-skrid war sonerezh e Breizh, pergen evit kelaouenn Dastum pe kelaouenn Bretagne Aujourd’hui.\nAozer ur studi : La Musique Bretonne (éd. Jos Le Doare, 1974), kenlabouret e deuz ivez e Histoire Littéraire et Culturelle de la Bretagne, Brest : CRBC, 1987.\nSonerezh evit binvioù\nSonerezh gant mouezhioù\nlaz-kanañ hag ograou, pozioù gant Job An Irien, ms, 1975.\nLaz-kanañ hag ograou, pozioù gant Job An Irien, ms, 1984.\nKanadenn "Bro Skos" evit laz-kanañ hag ograou, pozioù gant Job An Irien, ms, 1979.\nKanadenn evit solisted, laz-kanañ hag ograou, pozioù gant Job An Irien, ms, 1990.\nUr Magnificat Keltiek\nLaz-kanañ, ograou, bombard ha biniou, pozioù gant Job An Irien, ms, 1982.\nUr Vro war-zu ar Mor\nKanadenn triyezhek evit laz-kanañ paotred ha binvioù keltiek ms, 2003.\nKanadenn evit laz-kanañ ha laz-seniñ, pozioù gant Per-Jakez Helias, Marie Kermarec.., ms. Skrid evit laz-seniñ gant Bruno Gousset, 2000 ; skrid folk evit binvioù keltiek, 2002.\nUr Ger war-zu ar Mor\nKanadenn evit laz-kanañ, uilleann pipes ha laz-seniñ, pozioù gant Heather Dohollau, ms, 1999.\nKanadenn disakr evit solisted, laz-kanañ ha binvioù keltiek, pozioù gant Job An Irien, ms, 1979.\nOratorio keltiek kompozet asamblez gant Pol hag Hervé Queffeleant, evit solisted, laz-kanañ, violoñs, klaouier, skoidigezh, ha binvioù hengounel (telenn, whistle, violoñs, biniou), pozioù gant Job an Irien ms 1987.\nKanadenn evit laz-kanañ ha binviou keltiek, pozioù gant Job An Irien, 1989. Skrid evit laz-seniñ gant Yvan Cassar evit soprano, baryton, laz-kanañ ha laz-seniñ, ms, 1995.\nTe Deum Gallois gant J. Morgan Lloyd\nLakaet e brezhoneg evit laz-kanañ hag ograou. ms, 2002\nsonerezh film-kazetenn gant Yannick Andrei, Intersong 1981.


Nom de la pièce : Me n’in ked da Bariz\nUr paotr war e leve, 65 vloaz.\nE verc’h. 25 bloaz\nMab ar marc’hadour, 28 vloaz\nDañvez pried Lena, 26 vloaz\nNe fell ket da Jakez mont da Bariz gant e verc’h. Piv a chomo gantañ er vro ?\nLena a ya da Bariz da heul ha fried Tudual. He zad, Jakez, zo intañv, ha n’eo ket evit mont du-se, kaer he deus Lena goulenn gantañ. Piv a chomo gantañ ?\nFinig a za tre. Lena a ginnig dezhi bezañ matezh an hini gozh, d’ober war-dro an ti, war-dro al loened... Mont a reont o-div da gomz sioulig hag e chom Jakez e-unan, amzer dezhañ klask pellgomz d’ur marc’hadour. Met dont a ra Lena e-raok ma tay a-benn d’ober gant an telefon, Lena a sikour gantañ da bediñ ar marc’hadour dont tuchantig.\nAn doktor a za tre, pedet gant Jakez dre bellgomz. Lena zo aet d’en em wiskañ e-pad ma chom an daou da gomz : un dra vat e vehe da Jakez gavout ur wreg da zimeziñ ganti. Lena a ya kuit da gerc’had he mignon hag e chom Jakez e-unan beteg ma arru Viktor, mab ar marc’hadour. Hennezh zo daet a-benn gwelet Lena, ha nompas evit ober war-dro al loened evel m’en doa goulennet Jakez.\nChom a ra Jakez da gousket un tammig pa glev mouezh ur vaouez o tremen : he fediñ a ra dont en ti : Madalen zo intañvez ivez. Dont a ra Lena gant dañvez he fried ha graet ar marc’had etre Madalen ha Jakez : int o chomo en ti-mañ hag a re yaouank a zimezo.\nE ti kozh Jakez emeur : ar leurenn a vo kinklet evel ma veze un ti war ar-maez, d’ar bleadoù 70.\nUn daol, kadoerioù, telefon\nDilhad pemdeziek ha goude, dilhad sul ganti.\nDilhad pemdeziek gant ar re all.\nSkrivet d’ar 5 a viz Here 1967.